**บริษัท ไทยโพลีอะคริลิค จำกัด (มหาชน)**

**หมายเหตุประกอบงบการเงิน**

**สำหรับปีสิ้นสุดวันที่ 31 ธันวาคม 2563**

**1. ข้อมูลทั่วไป**

**1.1 ข้อมูลบริษัท**

 บริษัท ไทยโพลีอะคริลิค จำกัด (มหาชน) (“บริษัทฯ”) เป็นบริษัทมหาชนซึ่งจัดตั้งและมีภูมิลำเนาในประเทศไทย โดยมีผู้ถือหุ้นรายใหญ่ คือ Lucite International UK Overseas Holdco1 Limited ซึ่งเป็นบริษัทที่จดทะเบียนจัดตั้งในประเทศอังกฤษ และบริษัท เอเชียติ๊ก อะคริลิค จำกัด ซึ่งเป็นบริษัทที่จดทะเบียนจัดตั้งในประเทศไทย โดยถือหุ้นร้อยละ 42.3 และร้อยละ 34.1 ตามลำดับ Lucite International UK Overseas Holdco1 Limited เป็นบริษัทย่อยของ Mitsubishi Rayon Lucite Group Limited ซึ่งเป็นบริษัทที่จดทะเบียนจัดตั้งในประเทศอังกฤษซึ่งมี Mitsubishi Chemical Holding Corporation ซึ่งเป็นบริษัทที่จดทะเบียนจัดตั้งในประเทศญี่ปุ่นเป็นบริษัทใหญ่ของกลุ่มบริษัท

ในระหว่างไตรมาสที่ 2 ของปี 2563 บริษัท เอเชียติ๊ก อะคริลิค จำกัด ซึ่งเป็นผู้ถือหุ้นรายใหญ่ลำดับที่ 2 ของ บริษัทฯ ได้มีการปรับโครงสร้างการถือหุ้นภายในกลุ่มบริษัทโดยบริษัทแม่สูงสุดของบริษัท เอเชียติ๊ก อะคริลิค จำกัด ซึ่งไม่ได้มีการเปลี่ยนแปลงอำนาจควบคุม ส่งผลให้บริษัท เอเชียติ๊ก อะคริลิค จำกัด มีการเปลี่ยนสถานะกลายเป็นนิติบุคคลต่างด้าว ภายใต้คำนิยามแห่งพระราชบัญญัติการประกอบธุรกิจของคนต่างด้าว พ.ศ. 2542 ด้วยเหตุนี้เมื่อรวมสัดส่วนการถือหุ้นของผู้ถือหุ้นต่างด้าวในบริษัทฯทั้งหมด จะส่งผลให้บริษัทฯ มีการเปลี่ยนสถานะกลายเป็นนิติบุคคลต่างด้าวด้วยเช่นกัน

 โดยในระหว่างไตรมาสที่ 3 ของปี 2563 บริษัทฯ ได้ดำเนินการขออนุญาตให้ประกอบธุรกิจตามมาตรา 17 แห่งพระราชบัญญัติการประกอบธุรกิจของคนต่างด้าว พ.ศ. 2542 เกี่ยวกับการทำธุรกิจบริการรับจ้างผลิต และดำเนินการชำระค่าธรรมเนียมกับกรมพัฒนาธุรกิจการค้าแล้วเสร็จในวันที่ 14 สิงหาคม 2563 ทั้งนี้บริษัทฯ ต้องปฏิบัติตามเงื่อนไขที่ระบุในใบอนุญาตประกอบธุรกิจของคนต่างด้าว ตามที่ได้กล่าวไว้ในหมายเหตุประกอบงบการเงินข้อ 24

 ธุรกิจหลักของบริษัทฯคือการผลิตและจำหน่ายแผ่นพลาสติกอะคริลิค (Acrylic sheets) แผ่นเอบีเอส (Acrylonitrile Butadiene Styrene sheets) แผ่นไฮอิมแพค (High Impact Polystyrene sheets) และแผ่นพลาสติกระบบรีดอื่น ๆ (other extruded plastic sheets) ที่อยู่ตามที่จดทะเบียนของบริษัทฯ อยู่ที่ 60 - 61 หมู่ 9
ถนนพุทธมณฑลสาย 4 ตำบลกระทุ่มล้ม อำเภอสามพราน จังหวัดนครปฐม (สาขาตั้งอยู่เลขที่ 134/5
ถนนกรุงธนบุรี แขวงคลองต้นไทร เขตคลองสาน กรุงเทพมหานคร)

**1.2 การแพร่ระบาดของโรคติดเชื้อไวรัสโคโรนา 2019**

 สถานการณ์การแพร่ระบาดของโรคติดเชื้อไวรัสโคโรนา 2019 ที่ปัจจุบันได้ขยายวงกว้างขึ้นอย่างต่อเนื่อง
ทำให้เกิดการชะลอตัวของเศรษฐกิจโดยทั่วไป และมีผลกระทบต่อธุรกิจและอุตสาหกรรมเป็นส่วนใหญ่ สถานการณ์ดังกล่าวอาจนำมาซึ่งความไม่แน่นอนและผลกระทบต่อสภาพแวดล้อมของการดำเนินธุรกิจ

 ฝ่ายบริหารของบริษัทฯติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่อง ทั้งนี้ฝ่ายบริหารได้ใช้ประมาณการและดุลยพินิจในประเด็นต่าง ๆ เมื่อสถานการณ์มีการเปลี่ยนแปลง

**2. เกณฑ์ในการจัดทำงบการเงิน**

 งบการเงินนี้จัดทำขึ้นตามมาตรฐานการรายงานทางการเงินที่กำหนดในพระราชบัญญัติวิชาชีพบัญชี
พ.ศ. 2547 โดยแสดงรายการในงบการเงินตามข้อกำหนดในประกาศกรมพัฒนาธุรกิจการค้าออกตามความในพระราชบัญญัติการบัญชี พ.ศ. 2543

 งบการเงินฉบับภาษาไทยเป็นงบการเงินฉบับที่บริษัทฯใช้เป็นทางการตามกฎหมาย งบการเงินฉบับภาษาอังกฤษแปลจากงบการเงินฉบับภาษาไทยนี้

 งบการเงินนี้ได้จัดทำขึ้นโดยใช้เกณฑ์ราคาทุนเดิมเว้นแต่จะได้เปิดเผยเป็นอย่างอื่นในนโยบายการบัญชี

**3.** **มาตรฐานการรายงานทางการเงินใหม่**

**ก) มาตรฐานการรายงานทางการเงินที่เริ่มมีผลบังคับใช้ในปีปัจจุบัน**

 ในระหว่างปี บริษัทฯได้นำมาตรฐานการรายงานทางการเงินและการตีความมาตรฐานการรายงาน ทางการเงินฉบับปรับปรุง (ปรับปรุง 2562) และฉบับใหม่ จำนวนหลายฉบับ ซึ่งมีผลบังคับใช้สำหรับ งบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2563 มาถือปฏิบัติ มาตรฐาน การรายงานทางการเงินดังกล่าวได้รับการปรับปรุงหรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติ ทางการบัญชีและการให้แนวปฏิบัติทางการบัญชีกับผู้ใช้มาตรฐาน การนำมาตรฐานการรายงานทางการเงินดังกล่าวมาถือปฏิบัตินี้ไม่มีผลกระทบอย่างเป็นสาระสำคัญต่องบการเงินของบริษัทฯ อย่างไรก็ตาม มาตรฐานการรายงานทางการเงินฉบับใหม่ซึ่งได้มีการเปลี่ยนแปลงหลักการสำคัญ สามารถสรุปได้ดังนี้

**มาตรฐานการรายงานทางการเงิน กลุ่มเครื่องมือทางการเงิน**

มาตรฐานการรายงานทางการเงิน กลุ่มเครื่องมือทางการเงิน ประกอบด้วยมาตรฐานและการตีความมาตรฐาน จำนวน 5 ฉบับ ได้แก่

|  |
| --- |
| มาตรฐานการรายงานทางการเงิน |
| ฉบับที่ 7 | การเปิดเผยข้อมูลเครื่องมือทางการเงิน |
| ฉบับที่ 9 | เครื่องมือทางการเงิน |
| มาตรฐานการบัญชี |
| ฉบับที่ 32  | การแสดงรายการเครื่องมือทางการเงิน |
| การตีความมาตรฐานการรายงานทางการเงิน |
| ฉบับที่ 16 | การป้องกันความเสี่ยงของเงินลงทุนสุทธิในหน่วยงานต่างประเทศ |
| ฉบับที่ 19 | การชำระหนี้สินทางการเงินด้วยตราสารทุน |

 มาตรฐานการรายงานทางการเงินกลุ่มดังกล่าวข้างต้น กำหนดหลักการเกี่ยวกับการจัดประเภทและ การวัดมูลค่าเครื่องมือทางการเงินด้วยมูลค่ายุติธรรมหรือราคาทุนตัดจำหน่ายโดยพิจารณาจากประเภทของ
ตราสารทางการเงิน ลักษณะของกระแสเงินสดตามสัญญาและแผนธุรกิจของกิจการ (Business Model) หลักการเกี่ยวกับวิธีการคำนวณการด้อยค่าของเครื่องมือทางการเงินโดยใช้แนวคิดของผลขาดทุน ด้านเครดิตที่คาดว่าจะเกิดขึ้น และหลักการเกี่ยวกับการบัญชีป้องกันความเสี่ยง รวมถึงการแสดงรายการและ
การเปิดเผยข้อมูลเครื่องมือทางการเงิน

 การนำมาตรฐานกลุ่มนี้มาถือปฏิบัติมีผลกระทบต่องบการเงินของบริษัทฯจากรายการดังต่อไปนี้

- การรับรู้รายการผลขาดทุนด้านเครดิตที่คาดว่าจะเกิดขึ้น - บริษัทฯรับรู้ผลขาดทุนด้านเครดิตที่คาดว่า
จะเกิดขึ้นของตราสารหนี้ที่วัดมูลค่าด้วยราคาทุนตัดจำหน่ายหรือวัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น โดยไม่จำเป็นต้องรอให้มีการด้อยค่าด้านเครดิตเกิดขึ้นจริง

บริษัทฯรับรู้ผลกระทบสะสมของการนำมาตรฐานการรายงานทางการเงินกลุ่มนี้มาถือปฏิบัติเป็นครั้งแรกโดยปรับปรุงกับกำไรสะสม ณ วันที่ 1 มกราคม 2563 และไม่ปรับย้อนหลังงบการเงินปีก่อนที่แสดงเปรียบเทียบ

ผลสะสมของการเปลี่ยนแปลงนโยบายการบัญชีแสดงอยู่ในหมายเหตุประกอบงบการเงินข้อ 4

 **มาตรฐานการรายงานทางการเงิน ฉบับที่ 16 เรื่อง สัญญาเช่า**

มาตรฐานการรายงานทางการเงิน ฉบับที่ 16 ใช้แทนมาตรฐานการบัญชี ฉบับที่ 17 เรื่อง สัญญาเช่า และ การตีความมาตรฐานบัญชีที่เกี่ยวข้อง มาตรฐานฉบับนี้ได้กำหนดหลักการของการรับรู้รายการ
การวัดมูลค่า การแสดงรายการและการเปิดเผยข้อมูลของสัญญาเช่า และกำหนดให้ผู้เช่ารับรู้สินทรัพย์และหนี้สินสำหรับสัญญาเช่าทุกรายการที่มีระยะเวลาในการเช่ามากกว่า 12 เดือน เว้นแต่สินทรัพย์อ้างอิงนั้น
มีมูลค่าต่ำ

การบัญชีสำหรับผู้ให้เช่าไม่มีการเปลี่ยนแปลงอย่างมีสาระสำคัญจากมาตรฐานการบัญชี ฉบับที่ 17
ผู้ให้เช่ายังคงต้องจัดประเภทสัญญาเช่าเป็นสัญญาเช่าดำเนินงานหรือสัญญาเช่าเงินทุน

บริษัทฯรับรู้ผลกระทบสะสมของการนำมาตรฐานการรายงานทางการเงินฉบับนี้มาถือปฏิบัติครั้งแรก
โดยปรับปรุงกับกำไรสะสม ณ วันที่ 1 มกราคม 2563 และไม่ปรับย้อนหลังงบการเงินปีก่อนที่แสดงเปรียบเทียบ

ผลสะสมของการเปลี่ยนแปลงนโยบายการบัญชีแสดงอยู่ในหมายเหตุประกอบงบการเงินข้อ 4

**ข) มาตรฐานการรายงานทางการเงินที่จะมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2564**

 สภาวิชาชีพบัญชีได้ประกาศใช้มาตรฐานการรายงานทางการเงินและการตีความมาตรฐานการรายงานทางการเงินฉบับปรับปรุง ซึ่งจะมีผลบังคับใช้สำหรับงบการเงินที่มีรอบระยะเวลาบัญชีที่เริ่มในหรือหลังวันที่ 1 มกราคม 2564 มาตรฐานการรายงานทางการเงินดังกล่าวได้รับการปรับปรุงหรือจัดให้มีขึ้นเพื่อให้มีเนื้อหาเท่าเทียมกับมาตรฐานการรายงานทางการเงินระหว่างประเทศ โดยส่วนใหญ่เป็นการอธิบายให้ชัดเจนเกี่ยวกับวิธีปฏิบัติทางการบัญชีและการให้แนวปฏิบัติทางบัญชีกับผู้ใช้มาตรฐาน

 ฝ่ายบริหารของบริษัทฯพิจารณาว่ามาตรฐานดังกล่าวจะไม่มีผลกระทบอย่างมีสาระสำคัญต่องบการเงินของบริษัทฯในปีที่เริ่มนำมาตรฐานดังกล่าวมาถือปฏิบัติ

**4. ผลสะสมจากการเปลี่ยนแปลงนโยบายการบัญชีเนื่องจากการนำมาตรฐานการรายงานทางการเงินใหม่
มาถือปฏิบัติ**

ตามที่กล่าวในหมายเหตุประกอบงบการเงินข้อ 3 บริษัทฯได้นำมาตรฐานการรายงานทางการเงิน กลุ่มเครื่องมือทางการเงิน และมาตรฐานการรายงานทางการเงิน ฉบับที่ 16 มาถือปฏิบัติในระหว่างปีปัจจุบัน โดยบริษัทฯได้เลือกปรับผลสะสมจากการเปลี่ยนแปลงโดยปรับปรุงกับกำไรสะสม ณ วันที่ 1 มกราคม 2563 และไม่ปรับย้อนหลังงบการเงินปีก่อนที่แสดงเปรียบเทียบ

ผลกระทบจากการเปลี่ยนแปลงนโยบายการบัญชีต่องบแสดงฐานะการเงิน ณ ต้นปี 2563 เนื่องจากการนำมาตรฐานเหล่านี้มาถือปฏิบัติ แสดงได้ดังนี้

| (หน่วย: พันบาท) |
| --- |
|  |  | ผลกระทบจาก |  |
|  | 31 ธันวาคม 2562 | มาตรฐาน การรายงาน ทางการเงิน กลุ่มเครื่องมือทางการเงิน | มาตรฐาน การรายงาน ทางการเงิน ฉบับที่ 16 | 1 มกราคม 2563 |
| **งบแสดงฐานะการเงิน** |  |  |  |  |
| **สินทรัพย์** |  |  |  |  |
| **สินทรัพย์หมุนเวียน** |  |  |  |  |
| เงินลงทุนชั่วคราว - เงินฝากประจำ | 1,166 | (1,166) | - | - |
| สินทรัพย์ทางการเงินหมุนเวียนอื่น | - | 1,166 | - | 1,166 |
| **สินทรัพย์ไม่หมุนเวียน** |  |  |  |  |
| สินทรัพย์ทางการเงินไม่หมุนเวียนอื่น | - | 303 | - | 303 |
| ที่ดิน อาคารและอุปกรณ์ | 252,469 | - | 3,447 | 255,916 |
| สินทรัพย์ไม่หมุนเวียนอื่น | 303 | (303) | - | - |
| **หนี้สินและส่วนของผู้ถือหุ้น** |  |  |  |  |
| **หนี้สินหมุนเวียน** |  |  |  |  |
| ส่วนของหนี้สินตามสัญญาเช่าที่ถึงกำหนดชำระภายในหนึ่งปี | - | - | 1,241 | 1,241 |
| **หนี้สินไม่หมุนเวียน** |  |  |  |  |
| หนี้สินตามสัญญาเช่า - สุทธิจากส่วนที่ถึงกำหนดชำระภายในหนึ่งปี | - | - | 2,206 | 2,206 |

**4.1 เครื่องมือทางการเงิน**

ณ วันที่ 1 มกราคม 2563 การจัดประเภทรายการและวัดมูลค่า และมูลค่าของสินทรัพย์ทางการเงินตามที่กำหนดในมาตรฐานการรายงานทางการเงิน ฉบับที่ 9 และมูลค่าตามหลักการบัญชีเดิม แสดงได้ดังนี้

|  | (หน่วย: พันบาท) |
| --- | --- |
|  | มูลค่าตามหลักการบัญชีเดิม | การจัดประเภทและ วัดมูลค่าตามมาตรฐาน การรายงานทางการเงิน ฉบับที่ 9 - ราคาทุนตัดจำหน่าย |
| **สินทรัพย์ทางการเงิน ณ วันที่ 1 มกราคม 2563** |  |  |
| เงินสดและรายการเทียบเท่าเงินสด | 162,744 | 162,744 |
| สินทรัพย์ทางการเงินหมุนเวียนอื่น | 1,166 | 1,166 |
| ลูกหนี้การค้าและลูกหนี้อื่น | 224,821 | 224,821 |
| สินทรัพย์ทางการเงินไม่หมุนเวียนอื่น | 303 | 303 |
| **รวมสินทรัพย์ทางการเงิน** | 389,034 | 389,034 |

ณ วันที่ 1 มกราคม 2563 บริษัทฯไม่ได้กำหนดให้หนี้สินทางการเงินใดวัดมูลค่าด้วยมูลค่ายุติธรรม
ผ่านกำไรหรือขาดทุน

**4.2 สัญญาเช่า**

การนำมาตรฐานการรายงานทางการเงิน ฉบับที่ 16 มาถือปฏิบัติครั้งแรก บริษัทฯรับรู้หนี้สินตามสัญญาเช่าสำหรับสัญญาเช่าที่เคยจัดประเภทเป็นสัญญาเช่าดำเนินงานด้วยมูลค่าปัจจุบันของเงินจ่ายชำระตามสัญญาเช่าที่เหลืออยู่คิดลดด้วยอัตราดอกเบี้ยเงินกู้ยืมส่วนเพิ่มของบริษัทฯ ณ วันที่ 1 มกราคม 2563

สำหรับสัญญาเช่าที่เคยจัดประเภทเป็นสัญญาเช่าเงินทุน บริษัทฯรับรู้มูลค่าตามบัญชีของสินทรัพย์และหนี้สินตามสัญญาเช่าด้วยมูลค่าตามบัญชีเดิมก่อนวันที่นำมาตรฐานการรายงานทางการเงิน ฉบับที่ 16 มาถือปฏิบัติครั้งแรก

|  | (หน่วย: พันบาท) |
| --- | --- |
| ภาระผูกพันตามสัญญาเช่าที่เปิดเผย ณ วันที่ 31 ธันวาคม 2562 | 1,531 |
| บวก: สิทธิเลือกในการขยายอายุสัญญาเช่า  | 2,544 |
| หัก: สัญญาที่พิจารณาเป็นสัญญาบริการ | (577) |
| ดอกเบี้ยจ่ายรอตัดบัญชี | (51) |
| หนี้สินตามสัญญาเช่าเพิ่มขึ้นจากการนำมาตรฐานการรายงานทางการเงิน ฉบับที่ 16 มาถือปฏิบัติครั้งแรก | 3,447 |
| หนี้สินตามสัญญาเช่า ณ วันที่ 1 มกราคม 2563 | 3,447 |
|  |  |
| อัตราดอกเบี้ยการกู้ยืมส่วนเพิ่มถัวเฉลี่ยถ่วงน้ำหนัก (ร้อยละต่อปี) | 1.1 |
|  |  |
| ประกอบด้วย |  |
| หนี้สินสัญญาเช่าหมุนเวียน | 1,241 |
| หนี้สินสัญญาเช่าไม่หมุนเวียน | 2,206 |
|  | 3,447 |

รายการปรับปรุงสินทรัพย์สิทธิการใช้ จากการนำมาตรฐานการรายงานทางการเงิน ฉบับที่ 16 มาถือปฏิบัติครั้งแรก ณ วันที่ 1 มกราคม 2563 สรุปได้ดังนี้

|  |  |
| --- | --- |
|  | (หน่วย: พันบาท) |
| อาคาร | 3,447 |
| **รวมสินทรัพย์สิทธิการใช้** | 3,447 |

**5. นโยบายการบัญชีที่สำคัญ**

**5.1 การรับรู้รายได้**

 *ขายสินค้า*

 รายได้จากการขายสินค้ารับรู้เมื่อบริษัทฯได้โอนอำนาจควบคุมในสินค้าให้แก่ลูกค้าแล้ว กล่าวคือเมื่อมีการส่งมอบสินค้า รายได้จากการขายแสดงตามมูลค่าที่ได้รับหรือคาดว่าจะได้รับสำหรับสินค้าที่ได้ส่งมอบหลังจากหักประมาณการสินค้ารับคืนและส่วนลดโดยไม่รวมภาษีมูลค่าเพิ่ม

 *รายได้ค่าบริการ*

 รายได้ค่าบริการรับรู้เมื่อกิจการให้บริการเสร็จสิ้น

**5.2 เงินสดและรายการเทียบเท่าเงินสด**

 เงินสดและรายการเทียบเท่าเงินสด หมายถึง เงินสดและเงินฝากธนาคาร และเงินลงทุนระยะสั้นที่มี สภาพคล่องสูง ซึ่งถึงกำหนดจ่ายคืนภายในระยะเวลาไม่เกิน 3 เดือนนับจากวันที่ได้มาและไม่มีข้อจำกัด
ในการเบิกใช้

**5.3 สินค้าคงเหลือ**

 สินค้าสำเร็จรูปแสดงมูลค่าตามราคาทุน (ตามวิธีถัวเฉลี่ยถ่วงน้ำหนัก) หรือมูลค่าสุทธิที่จะได้รับแล้วแต่ราคาใดจะต่ำกว่า ราคาทุนดังกล่าววัดมูลค่าตามวิธีต้นทุนมาตรฐานที่ใกล้เคียงกับต้นทุนจริงและประกอบด้วยต้นทุนวัตถุดิบ แรงงานและค่าโสหุ้ยในการผลิต

 วัตถุดิบ อะไหล่และวัสดุโรงงานแสดงมูลค่าตามราคาทุน (ตามวิธีเข้าก่อน - ออกก่อน) หรือมูลค่าสุทธิ
ที่จะได้รับแล้วแต่ราคาใดจะต่ำกว่า และจะถือเป็นส่วนหนึ่งของต้นทุนการผลิตเมื่อมีการเบิกใช้

**5.4 ที่ดิน อาคารและอุปกรณ์ และค่าเสื่อมราคา**

 ที่ดินแสดงมูลค่าตามราคาทุน อาคารและอุปกรณ์แสดงมูลค่าตามราคาทุนหักค่าเสื่อมราคาสะสม และ ค่าเผื่อการด้อยค่าของสินทรัพย์ (ถ้ามี)

 ค่าเสื่อมราคาของอาคารและอุปกรณ์คำนวณจากราคาทุนของสินทรัพย์โดยวิธีเส้นตรงตามอายุการให้ประโยชน์โดยประมาณดังนี้

 อาคาร - 20 ปี

 ส่วนปรับปรุงอาคาร - 5 ปี

 เครื่องจักรและอุปกรณ์ - 3 ถึง 20 ปี

 เครื่องตกแต่ง ติดตั้งและเครื่องใช้สำนักงาน - 3 และ 5 ปี

 ยานพาหนะ - 5 ปี

 ค่าเสื่อมราคารวมอยู่ในการคำนวณผลการดำเนินงาน

 ไม่มีการคิดค่าเสื่อมราคาสำหรับที่ดินและสินทรัพย์ระหว่างติดตั้งและก่อสร้าง

 บริษัทฯตัดรายการที่ดิน อาคาร และอุปกรณ์ ออกจากบัญชี เมื่อจำหน่ายสินทรัพย์หรือคาดว่าจะไม่ได้รับประโยชน์เชิงเศรษฐกิจในอนาคตจากการใช้หรือการจำหน่ายสินทรัพย์ รายการผลกำไรหรือขาดทุนจากการจำหน่ายสินทรัพย์ จะรับรู้ในส่วนของกำไรหรือขาดทุนเมื่อบริษัทฯตัดรายการสินทรัพย์นั้นออกจากบัญชี

**5.5 สินทรัพย์ไม่มีตัวตน**

 สินทรัพย์ไม่มีตัวตนแสดงมูลค่าตามราคาทุนหักค่าตัดจำหน่ายสะสมและค่าเผื่อการด้อยค่าของสินทรัพย์ (ถ้ามี)

 บริษัทฯตัดจำหน่ายสินทรัพย์ไม่มีตัวตนที่มีอายุการให้ประโยชน์จำกัดอย่างมีระบบตลอดอายุการให้ประโยชน์เชิงเศรษฐกิจของสินทรัพย์นั้น และจะประเมินการด้อยค่าของสินทรัพย์ดังกล่าวเมื่อมีข้อบ่งชี้ว่าสินทรัพย์นั้นเกิดการด้อยค่า บริษัทฯจะทบทวนระยะเวลาการตัดจำหน่ายและวิธีการตัดจำหน่ายของสินทรัพย์ไม่มีตัวตนดังกล่าวทุกสิ้นปีเป็นอย่างน้อย ค่าตัดจำหน่ายรับรู้เป็นค่าใช้จ่ายในส่วนของกำไรหรือขาดทุน

 สินทรัพย์ไม่มีตัวตน ได้แก่ ซอฟต์แวร์คอมพิวเตอร์ ซึ่งมีอายุการให้ประโยชน์จำกัดโดยประมาณ 5 ปี

**5.6 สัญญาเช่า**

ณ วันเริ่มต้นของสัญญาเช่า บริษัทฯจะประเมินว่าสัญญาเป็นสัญญาเช่าหรือประกอบด้วยสัญญาเช่าหรือไม่ โดยสัญญาจะเป็นสัญญาเช่าหรือประกอบด้วยสัญญาเช่า ก็ต่อเมื่อสัญญานั้นมีการให้สิทธิในการควบคุมการใช้สินทรัพย์ที่ระบุได้สำหรับช่วงเวลาหนึ่งเพื่อเป็นการแลกเปลี่ยนกับสิ่งตอบแทน

*นโยบายการบัญชีที่ถือปฏิบัติตั้งแต่วันที่ 1 มกราคม 2563*

 บริษัทฯใช้วิธีการบัญชีเดียวสำหรับการรับรู้รายการและการวัดมูลค่าสัญญาเช่าทุกสัญญา เว้นแต่สัญญาเช่าระยะสั้นและสัญญาเช่าที่สินทรัพย์อ้างอิงมีมูลค่าต่ำ ณ วันที่สัญญาเช่าเริ่มมีผล (วันที่สินทรัพย์อ้างอิง
พร้อมใช้งาน) บริษัทฯบันทึกสินทรัพย์สิทธิการใช้ซึ่งแสดงสิทธิในการใช้สินทรัพย์อ้างอิงและหนี้สินตามสัญญาเช่าตามการจ่ายชำระตามสัญญาเช่า

***สินทรัพย์สิทธิการใช้***

 สินทรัพย์สิทธิการใช้วัดมูลค่าด้วยราคาทุนหักค่าเสื่อมราคาสะสม ผลขาดทุนจากการด้อยค่าสะสม และปรับปรุงด้วยการวัดมูลค่าของหนี้สินตามสัญญาเช่าใหม่ ราคาทุนของสินทรัพย์สิทธิการใช้ประกอบด้วยจำนวนเงินของหนี้สินตามสัญญาเช่าจากการรับรู้เริ่มแรก ต้นทุนทางตรงเริ่มแรกที่เกิดขึ้น จำนวนเงินที่
จ่ายชำระตามสัญญาเช่า ณ วันที่สัญญาเช่าเริ่มมีผลหรือก่อนวันที่สัญญาเช่าเริ่มมีผล และหักด้วยสิ่งจูงใจตามสัญญาเช่าที่ได้รับ

 ค่าเสื่อมราคาของสินทรัพย์สิทธิการใช้คำนวณจากราคาทุนโดยวิธีเส้นตรงตามอายุสัญญาเช่าหรืออายุการให้ประโยชน์โดยประมาณของสินทรัพย์สิทธิการใช้แล้วแต่ระยะเวลาใดจะสั้นกว่า ดังนี้

 อาคาร 2 ปี

 ยานพาหนะ 7 ปี

 หากความเป็นเจ้าของในสินทรัพย์อ้างอิงได้โอนให้กับบริษัทฯเมื่อสิ้นสุดอายุสัญญาเช่าหรือราคาทุนของสินทรัพย์ดังกล่าวได้รวมถึงการใช้สิทธิเลือกซื้อ ค่าเสื่อมราคาจะคำนวณจากอายุการให้ประโยชน์โดยประมาณของสินทรัพย์

 สินทรัพย์สิทธิการใช้แสดงรวมเป็นส่วนหนึ่งของที่ดิน อาคารและอุปกรณ์ในงบแสดงฐานะการเงิน

***หนี้สินตามสัญญาเช่า***

 หนี้สินตามสัญญาเช่าวัดมูลค่าด้วยมูลค่าปัจจุบันของจำนวนเงินที่ต้องจ่ายตามสัญญาเช่าตลอดอายุสัญญาเช่า จำนวนเงินที่ต้องจ่ายตามสัญญาเช่าประกอบด้วยค่าเช่าคงที่หักด้วยสิ่งจูงใจตามสัญญาเช่า ค่าเช่าผันแปรที่ขึ้นอยู่กับดัชนีหรืออัตรา จำนวนเงินที่คาดว่าจะจ่ายภายใต้การรับประกันมูลค่าคงเหลือ รวมถึงราคาใช้สิทธิของสิทธิเลือกซื้อซึ่งมีความแน่นอนอย่างสมเหตุสมผลที่บริษัทฯจะใช้สิทธินั้น และการจ่ายค่าปรับเพื่อการยกเลิกสัญญาเช่า หากข้อกำหนดของสัญญาเช่าแสดงให้เห็นว่าบริษัทฯจะใช้สิทธิในการยกเลิกสัญญาเช่า บริษัทฯบันทึกค่าเช่าผันแปรที่ไม่ขึ้นอยู่กับดัชนีหรืออัตราเป็นค่าใช้จ่ายในงวดที่เหตุการณ์หรือเงื่อนไขซึ่งเกี่ยวข้องกับการจ่ายชำระนั้นได้เกิดขึ้น

 บริษัทฯคิดลดมูลค่าปัจจุบันของจำนวนเงินที่ต้องจ่ายตามสัญญาเช่าด้วยอัตราดอกเบี้ยตามนัยของสัญญาเช่าหรืออัตราดอกเบี้ยการกู้ยืมส่วนเพิ่มของบริษัทฯ หลังจากวันที่สัญญาเช่าเริ่มมีผล มูลค่าตามบัญชีของหนี้สินตามสัญญาเช่าจะเพิ่มขึ้นจากดอกเบี้ยของหนี้สินตามสัญญาเช่าและลดลงจากการจ่ายชำระหนี้สินตามสัญญาเช่า นอกจากนี้ มูลค่าตามบัญชีของหนี้สินตามสัญญาเช่าจะถูกวัดมูลค่าใหม่เมื่อมีการเปลี่ยนแปลงอายุสัญญาเช่า การเปลี่ยนแปลงการจ่ายชำระตามสัญญาเช่า หรือการเปลี่ยนแปลงในการประเมินสิทธิเลือกซื้อสินทรัพย์อ้างอิง

 ***สัญญาเช่าระยะสั้นและสัญญาเช่าซึ่งสินทรัพย์อ้างอิงมีมูลค่าต่ำ***

 สัญญาเช่าที่มีอายุสัญญาเช่า 12 เดือนหรือน้อยกว่านับตั้งแต่วันที่สัญญาเช่าเริ่มมีผล หรือสัญญาเช่า
ซึ่งสินทรัพย์อ้างอิงมีมูลค่าต่ำ จะบันทึกเป็นค่าใช้จ่ายตามวิธีเส้นตรงตลอดอายุสัญญาเช่า

*นโยบายการบัญชีที่ถือปฏิบัติก่อนวันที่ 1 มกราคม 2563*

สัญญาเช่าที่ดิน อาคารและอุปกรณ์ที่ความเสี่ยงและผลตอบแทนของความเป็นเจ้าของส่วนใหญ่ได้โอนไปให้กับผู้เช่าถือเป็นสัญญาเช่าการเงิน สัญญาเช่าการเงินจะบันทึกเป็นรายจ่ายฝ่ายทุนด้วยมูลค่ายุติธรรมของสินทรัพย์ที่เช่าหรือมูลค่าปัจจุบันสุทธิของจำนวนเงินที่ต้องจ่ายตามสัญญาเช่าแล้วแต่มูลค่าใดจะต่ำกว่า ภาระผูกพันตามสัญญาเช่าหักค่าใช้จ่ายทางการเงินจะบันทึกเป็นหนี้สินระยะยาว ส่วนดอกเบี้ยจ่ายจะบันทึกในส่วนของกำไรหรือขาดทุนตลอดอายุของสัญญาเช่า สินทรัพย์ที่ได้มาตามสัญญาเช่าการเงินจะคิด
ค่าเสื่อมราคาตลอดอายุการใช้งานของสินทรัพย์ที่เช่า

สัญญาเช่าที่ดิน อาคารและอุปกรณ์ที่ความเสี่ยงและผลตอบแทนของความเป็นเจ้าของส่วนใหญ่ไม่ได้
โอนไปให้กับผู้เช่าถือเป็นสัญญาเช่าดำเนินงาน จำนวนเงินที่จ่ายตามสัญญาเช่าดำเนินงานรับรู้เป็นค่าใช้จ่ายในส่วนของกำไรหรือขาดทุนตามวิธีเส้นตรงตลอดอายุของสัญญาเช่า

**5.7 รายการธุรกิจกับบุคคลหรือกิจการที่เกี่ยวข้องกัน**

 บุคคลหรือกิจการที่เกี่ยวข้องกันกับบริษัทฯ หมายถึง บุคคลหรือกิจการที่มีอำนาจควบคุมบริษัทฯ หรือ
ถูกบริษัทฯควบคุมไม่ว่าจะเป็นโดยทางตรงหรือทางอ้อม หรืออยู่ภายใต้การควบคุมเดียวกันกับบริษัทฯ

 นอกจากนี้ บุคคลหรือกิจการที่เกี่ยวข้องกันยังหมายรวมถึงบริษัทร่วม และบุคคลหรือกิจการที่มีสิทธิ ออกเสียงโดยทางตรงหรือทางอ้อมซึ่งทำให้มีอิทธิพลอย่างเป็นสาระสำคัญต่อบริษัทฯ ผู้บริหารสำคัญ กรรมการหรือพนักงานของบริษัทฯที่มีอำนาจในการวางแผนและควบคุมการดำเนินงานของบริษัทฯ

**5.8 เงินตราต่างประเทศ**

 บริษัทฯแสดงงบการเงินเป็นสกุลเงินบาทซึ่งเป็นสกุลเงินที่ใช้ในการดำเนินงานของบริษัทฯ

 รายการที่เป็นเงินตราต่างประเทศแปลงค่าเป็นเงินบาทโดยใช้อัตราแลกเปลี่ยน ณ วันที่เกิดรายการ สินทรัพย์และหนี้สินที่เป็นตัวเงินซึ่งอยู่ในสกุลเงินตราต่างประเทศได้แปลงค่าเป็นเงินบาทโดยใช้อัตราแลกเปลี่ยน ณ วันสิ้นรอบระยะเวลารายงาน

 กำไรและขาดทุนที่เกิดจากการเปลี่ยนแปลงในอัตราแลกเปลี่ยนได้รวมอยู่ในการคำนวณผลการดำเนินงาน

**5.9 การด้อยค่าของสินทรัพย์ที่ไม่ใช่สินทรัพย์ทางการเงิน**

 ทุกวันสิ้นรอบระยะเวลารายงาน บริษัทฯจะทำการประเมินการด้อยค่าของที่ดิน อาคารและอุปกรณ์ สินทรัพย์สิทธิการใช้ หรือสินทรัพย์ที่ไม่มีตัวตนอื่นของบริษัทฯหากมีข้อบ่งชี้ว่าสินทรัพย์ดังกล่าวอาจ
ด้อยค่า บริษัทฯรับรู้ขาดทุนจากการด้อยค่าเมื่อมูลค่าที่คาดว่าจะได้รับคืนของสินทรัพย์มีมูลค่าต่ำกว่ามูลค่าตามบัญชีของสินทรัพย์นั้น ทั้งนี้มูลค่าที่คาดว่าจะได้รับคืนหมายถึงมูลค่ายุติธรรมหักต้นทุนในการขาย
ของสินทรัพย์หรือมูลค่าจากการใช้สินทรัพย์แล้วแต่ราคาใดจะสูงกว่า

 บริษัทฯจะรับรู้รายการขาดทุนจากการด้อยค่าในส่วนของกำไรหรือขาดทุน

**5.10 ผลประโยชน์ของพนักงาน**

 ***ผลประโยชน์ระยะสั้นของพนักงาน***

 บริษัทฯรับรู้เงินเดือน ค่าจ้าง โบนัสและเงินสมทบกองทุนประกันสังคมเป็นค่าใช้จ่ายเมื่อเกิดรายการ

***ผลประโยชน์หลังออกจากงานของพนักงานและผลประโยชน์ระยะยาวอื่นของพนักงาน***

 *โครงการสมทบเงิน*

 บริษัทฯและพนักงานได้ร่วมกันจัดตั้งกองทุนสำรองเลี้ยงชีพ ซึ่งประกอบด้วยเงินที่พนักงานจ่ายสะสมและเงินที่บริษัทฯจ่ายสมทบให้เป็นรายเดือน สินทรัพย์ของกองทุนสำรองเลี้ยงชีพได้แยกออกจากสินทรัพย์ของบริษัทฯ เงินที่บริษัทฯจ่ายสมทบกองทุนสำรองเลี้ยงชีพบันทึกเป็นค่าใช้จ่ายในปีที่เกิดรายการ

*โครงการผลประโยชน์หลังออกจากงานและผลประโยชน์ระยะยาวอื่นของพนักงาน*

 บริษัทฯมีภาระสำหรับเงินชดเชยที่ต้องจ่ายให้แก่พนักงานเมื่อออกจากงานตามกฎหมายแรงงาน และตามโครงการผลตอบแทนพนักงานอื่น ๆ ซึ่งบริษัทฯถือว่าเงินชดเชยดังกล่าวเป็นโครงการผลประโยชน์หลังออกจากงานสำหรับพนักงาน นอกจากนั้น บริษัทฯจัดให้มีโครงการผลประโยชน์ระยะยาวอื่นของพนักงาน ได้แก่ โครงการเงินรางวัลการปฏิบัติงานครบกำหนดระยะเวลา

 บริษัทฯคำนวณหนี้สินตามโครงการผลประโยชน์หลังออกจากงานของพนักงานและโครงการผลประโยชน์ระยะยาวอื่นของพนักงานโดยใช้วิธีคิดลดแต่ละหน่วยที่ประมาณการไว้ (Projected Unit Credit Method) โดยผู้เชี่ยวชาญอิสระได้ทำการประเมินภาระผูกพันดังกล่าวตามหลักคณิตศาสตร์ประกันภัย

 ผลกำไรหรือขาดทุนจากการประมาณการตามหลักคณิตศาสตร์ประกันภัย (Actuarial gains and losses) สำหรับโครงการผลประโยชน์หลังออกจากงานของพนักงานจะรับรู้ทันทีในกำไรขาดทุนเบ็ดเสร็จอื่น

 ผลกำไรหรือขาดทุนจากการประมาณการตามหลักคณิตศาสตร์ประกันภัยสำหรับโครงการผลประโยชน์ระยะยาวอื่นของพนักงานจะรับรู้ทันทีในกำไรหรือขาดทุน

 ต้นทุนบริการในอดีตจะถูกรับรู้ทั้งจำนวนในกำไรหรือขาดทุนทันทีที่มีการแก้ไขโครงการหรือลดขนาดโครงการ หรือเมื่อกิจการรับรู้ต้นทุนการปรับโครงสร้างที่เกี่ยวข้อง

**5.11 ประมาณการหนี้สิน**

 บริษัทฯจะบันทึกประมาณการหนี้สินไว้ในบัญชีเมื่อภาระผูกพันซึ่งเป็นผลมาจากเหตุการณ์ในอดีต
ได้เกิดขึ้นแล้ว และมีความเป็นไปได้ค่อนข้างแน่ว่าบริษัทฯจะเสียทรัพยากรเชิงเศรษฐกิจไปเพื่อปลดเปลื้องภาระผูกพันนั้น และบริษัทฯสามารถประมาณมูลค่าภาระผูกพันนั้นได้อย่างน่าเชื่อถือ

**5.12 ภาษีเงินได้**

 ภาษีเงินได้ประกอบด้วยภาษีเงินได้ปัจจุบันและภาษีเงินได้รอการตัดบัญชี

 **ภาษีเงินได้ปัจจุบัน**

 บริษัทฯบันทึกภาษีเงินได้ปัจจุบันตามจำนวนที่คาดว่าจะจ่ายให้กับหน่วยงานจัดเก็บภาษีของรัฐ โดยคำนวณจากกำไรทางภาษีตามหลักเกณฑ์ที่กำหนดในกฎหมายภาษีอากร

 **ภาษีเงินได้รอการตัดบัญชี**

 บริษัทฯบันทึกภาษีเงินได้รอการตัดบัญชีของผลแตกต่างชั่วคราวระหว่างราคาตามบัญชีของสินทรัพย์และหนี้สิน ณ วันสิ้นรอบระยะเวลารายงานกับฐานภาษีของสินทรัพย์และหนี้สินที่เกี่ยวข้องนั้น โดยใช้อัตราภาษีที่มีผลบังคับใช้ ณ วันสิ้นรอบระยะเวลารายงาน

 บริษัทฯรับรู้หนี้สินภาษีเงินได้รอการตัดบัญชีของผลแตกต่างชั่วคราวที่ต้องเสียภาษีทุกรายการ แต่รับรู้สินทรัพย์ภาษีเงินได้รอการตัดบัญชีสำหรับผลแตกต่างชั่วคราวที่ใช้หักภาษี รวมทั้งผลขาดทุนทางภาษีที่ยังไม่ได้ใช้ในจำนวนเท่าที่มีความเป็นไปได้ค่อนข้างแน่ที่บริษัทฯจะมีกำไรทางภาษีในอนาคตเพียงพอที่จะใช้ประโยชน์จากผลแตกต่างชั่วคราวที่ใช้หักภาษีและผลขาดทุนทางภาษีที่ยังไม่ได้ใช้นั้น

 บริษัทฯจะทบทวนมูลค่าตามบัญชีของสินทรัพย์ภาษีเงินได้รอการตัดบัญชีทุกสิ้นรอบระยะเวลารายงานและจะทำการปรับลดมูลค่าตามบัญชีดังกล่าวหากมีความเป็นไปได้ค่อนข้างแน่ว่าบริษัทฯจะไม่มีกำไรทางภาษีเพียงพอต่อการนำสินทรัพย์ภาษีเงินได้รอการตัดบัญชีทั้งหมดหรือบางส่วนมาใช้ประโยชน์

 บริษัทฯจะบันทึกภาษีเงินได้รอการตัดบัญชีโดยตรงไปยังส่วนของผู้ถือหุ้นหากภาษีที่เกิดขึ้นเกี่ยวข้องกับรายการที่ได้บันทึกโดยตรงไปยังส่วนของผู้ถือหุ้น

**5.13 เครื่องมือทางการเงิน**

*นโยบายการบัญชีที่ถือปฏิบัติตั้งแต่วันที่ 1 มกราคม 2563*

บริษัทฯรับรู้รายการเมื่อเริ่มแรกของสินทรัพย์ทางการเงินด้วยมูลค่ายุติธรรม และบวกด้วยต้นทุนการทำรายการเฉพาะในกรณีที่เป็นสินทรัพย์ทางการเงินที่ไม่ได้วัดมูลค่าด้วยมูลค่ายุติธรรมผ่านกำไรหรือขาดทุน อย่างไรก็ตาม สำหรับลูกหนี้การค้าที่ไม่มีองค์ประกอบเกี่ยวกับการจัดหาเงินที่มีนัยสำคัญ บริษัทฯจะรับรู้สินทรัพย์ทางการเงินดังกล่าวด้วยราคาของรายการ ตามที่กล่าวไว้ในนโยบายการบัญชีเรื่องการรับรู้รายได้

1. **การจัดประเภทรายการและการวัดมูลค่าของสินทรัพย์ทางการเงิน**

บริษัทฯจัดประเภทสินทรัพย์ทางการเงิน ณ วันที่รับรู้รายการเริ่มแรก เป็นสินทรัพย์ทางการเงินที่
วัดมูลค่าในภายหลังด้วยราคาทุนตัดจำหน่าย สินทรัพย์ทางการเงินที่วัดมูลค่าในภายหลังด้วย
มูลค่ายุติธรรมผ่านกำไรขาดทุนเบ็ดเสร็จอื่น และสินทรัพย์ทางการเงินที่วัดมูลค่าในภายหลังด้วย
มูลค่ายุติธรรมผ่านกำไรหรือขาดทุน โดยพิจารณาจากแผนธุรกิจของกิจการในการจัดการสินทรัพย์
ทางการเงิน และลักษณะของกระแสเงินสดตามสัญญาของสินทรัพย์ทางการเงิน

***สินทรัพย์ทางการเงินที่วัดมูลค่าด้วยราคาทุนตัดจำหน่าย***

บริษัทฯวัดมูลค่าสินทรัพย์ทางการเงินด้วยราคาทุนตัดจำหน่าย เมื่อบริษัทฯถือครองสินทรัพย์ทางการเงินนั้นเพื่อรับกระแสเงินสดตามสัญญา และเงื่อนไขตามสัญญาของสินทรัพย์ทางการเงินก่อให้เกิด
กระแสเงินสดที่เป็นการรับชำระเพียงเงินต้นและดอกเบี้ยจากยอดคงเหลือของเงินต้นในวันที่ระบุไว้เท่านั้น

สินทรัพย์ทางการเงินดังกล่าววัดมูลค่าในภายหลังโดยใช้วิธีดอกเบี้ยที่แท้จริงและต้องมีการประเมินการด้อยค่า ทั้งนี้ ผลกำไรและขาดทุนที่เกิดขึ้นจากการตัดรายการ การเปลี่ยนแปลง หรือการด้อยค่าของสินทรัพย์ดังกล่าวจะรับรู้ในส่วนของกำไรหรือขาดทุน

***สินทรัพย์ทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน***

สินทรัพย์ทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน จะแสดงในงบแสดงฐานะการเงินด้วยมูลค่ายุติธรรม โดยรับรู้การเปลี่ยนแปลงสุทธิของมูลค่ายุติธรรมในส่วนของกำไรหรือขาดทุน

ทั้งนี้ สินทรัพย์ทางการเงินดังกล่าว หมายรวมถึง ตราสารอนุพันธ์ เงินลงทุนในหลักทรัพย์ที่ถือไว้เพื่อค้า เงินลงทุนในตราสารทุนซึ่งบริษัทฯไม่ได้เลือกจัดประเภทให้วัดมูลค่าด้วยมูลค่ายุติธรรมผ่านกำไรขาดทุนเบ็ดเสร็จอื่น และสินทรัพย์ทางการเงินที่มีกระแสเงินสดที่ไม่ได้รับชำระเพียงเงินต้นและดอกเบี้ย

เงินปันผลรับจากเงินลงทุนในตราสารทุนของบริษัทจดทะเบียนถือเป็นรายได้อื่นในส่วนของกำไรหรือขาดทุน

1. **การจัดประเภทรายการและการวัดมูลค่าของหนี้สินทางการเงิน**

ยกเว้นหนี้สินตราสารอนุพันธ์ บริษัทฯรับรู้รายการเมื่อเริ่มแรกสำหรับหนี้สินทางการเงินด้วยมูลค่ายุติธรรมหักต้นทุนการทำรายการ และจัดประเภทหนี้สินทางการเงินเป็นหนี้สินทางการเงินที่วัดมูลค่าในภายหลังด้วยราคาทุนตัดจำหน่าย โดยใช้วิธีดอกเบี้ยที่แท้จริง ทั้งนี้ ผลกำไรและขาดทุนที่เกิดขึ้นจากการตัดรายการหนี้สินทางการเงินและการตัดจำหน่ายตามวิธีดอกเบี้ยที่แท้จริงจะรับรู้ในส่วนของกำไรหรือขาดทุน โดยการคำนวณมูลค่าราคาทุนตัดจำหน่ายคำนึงถึงค่าธรรมเนียมหรือต้นทุนที่ถือเป็นส่วนหนึ่งของอัตราดอกเบี้ยที่แท้จริงนั้นด้วย ทั้งนี้ ค่าตัดจำหน่ายตามวิธีดอกเบี้ยที่แท้จริงแสดงเป็นส่วนหนึ่งของต้นทุนทางการเงินในส่วนของกำไรหรือขาดทุน

1. **การตัดรายการของเครื่องมือทางการเงิน**

สินทรัพย์ทางการเงินจะถูกตัดรายการออกจากบัญชี เมื่อสิทธิที่จะได้รับกระแสเงินสดของสินทรัพย์นั้นได้สิ้นสุดลง หรือได้มีการโอนสิทธิที่จะได้รับกระแสเงินสดของสินทรัพย์นั้น รวมถึงได้มีการโอนความเสี่ยงและผลตอบแทนเกือบทั้งหมดของสินทรัพย์นั้น หรือมีการโอนการควบคุมในสินทรัพย์นั้น แม้ว่าจะไม่มีการโอนหรือไม่ได้คงไว้ซึ่งความเสี่ยงและผลตอบแทนเกือบทั้งหมดของสินทรัพย์นั้น

บริษัทฯตัดรายการหนี้สินทางการเงินก็ต่อเมื่อได้มีการปฏิบัติตามภาระผูกพันของหนี้สินนั้นแล้ว มีการยกเลิกภาระผูกพันนั้น หรือมีการสิ้นสุดลงของภาระผูกพันนั้น ในกรณีที่มีการเปลี่ยนหนี้สินทางการเงิน
ที่มีอยู่ให้เป็นหนี้สินใหม่จากผู้ให้กู้รายเดียวกันซึ่งมีข้อกำหนดที่แตกต่างกันอย่างมาก หรือมีการ
แก้ไขข้อกำหนดของหนี้สินที่มีอยู่อย่างเป็นสาระสำคัญ จะถือว่าเป็นการตัดรายการหนี้สินเดิมและรับรู้หนี้สินใหม่ โดยรับรู้ผลแตกต่างของมูลค่าตามบัญชีดังกล่าวในส่วนของกำไรหรือขาดทุน

1. **การด้อยค่าของสินทรัพย์ทางการเงิน**

บริษัทฯรับรู้ค่าเผื่อผลขาดทุนด้านเครดิตที่คาดว่าจะเกิดขึ้นของตราสารหนี้ทั้งหมดที่ไม่ได้วัดมูลค่า
ด้วยมูลค่ายุติธรรมผ่านกำไรหรือขาดทุน ผลขาดทุนด้านเครดิตที่คาดว่าจะเกิดขึ้นคำนวณจากผลต่างของกระแสเงินสดที่จะครบกำหนดชำระตามสัญญากับกระแสเงินสดทั้งหมดที่บริษัทฯคาดว่าจะได้รับชำระ และคิดลดด้วยอัตราดอกเบี้ยที่แท้จริงโดยประมาณของสินทรัพย์ทางการเงิน ณ วันที่ได้มา

ในกรณีที่ความเสี่ยงด้านเครดิตของสินทรัพย์ไม่ได้เพิ่มขึ้นอย่างมีนัยสำคัญนับตั้งแต่การรับรู้รายการเริ่มแรก บริษัทฯวัดมูลค่าผลขาดทุนด้านเครดิตที่คาดว่าจะเกิดขึ้นโดยพิจารณาจากการผิดสัญญาที่อาจจะเกิดขึ้นใน 12 เดือนข้างหน้า

ในขณะที่หากความเสี่ยงด้านเครดิตของสินทรัพย์เพิ่มขึ้นอย่างมีนัยสำคัญนับตั้งแต่การรับรู้รายการเริ่มแรก บริษัทฯวัดมูลค่าผลขาดทุนด้วยจำนวนเงินที่เท่ากับผลขาดทุนด้านเครดิตที่คาดว่าจะเกิดขึ้นตลอดอายุที่เหลืออยู่ของเครื่องมือทางการเงิน

บริษัทฯพิจารณาว่าความเสี่ยงด้านเครดิตจะเพิ่มขึ้นอย่างมีนัยสำคัญ เมื่อมีการค้างชำระการจ่ายเงินตามสัญญาเกินกว่า 30 วัน และพิจารณาว่าสินทรัพย์ทางการเงินนั้นมีการผิดสัญญา เมื่อมีการค้างชำระการจ่ายเงินตามสัญญาเกินกว่า 90 วัน อย่างไรก็ตาม ในบางกรณี บริษัทฯอาจพิจารณาว่าสินทรัพย์ทางการเงินนั้นมีการเพิ่มขึ้นของความเสี่ยงด้านเครดิตอย่างมีนัยสำคัญและมีการผิดสัญญา โดยพิจารณาจากข้อมูลภายในหรือข้อมูลภายนอกอื่น เช่น อันดับความน่าเชื่อถือด้านเครดิตของผู้ออกตราสาร

บริษัทฯใช้วิธีการอย่างง่ายในการคำนวณผลขาดทุนด้านเครดิตที่คาดว่าจะเกิดขึ้นสำหรับลูกหนี้การค้าดังนั้น ทุกวันสิ้นรอบระยะเวลารายงาน บริษัทฯจึงไม่มีการติดตามการเปลี่ยนแปลงของความเสี่ยงทางด้านเครดิต แต่จะรับรู้ค่าเผื่อผลขาดทุนจากผลขาดทุนด้านเครดิตที่คาดว่าจะเกิดขึ้นตลอดอายุของลูกหนี้การค้าโดยอ้างอิงจากข้อมูลผลขาดทุนด้านเครดิตจากประสบการณ์ในอดีต ปรับปรุงด้วยข้อมูลการคาดการณ์ไปในอนาคตเกี่ยวกับลูกหนี้นั้นและสภาพแวดล้อมทางด้านเศรษฐกิจ

สินทรัพย์ทางการเงินจะถูกตัดจำหน่ายออกจากบัญชี เมื่อกิจการคาดว่าจะไม่ได้รับคืนกระแสเงินสดตามสัญญาอีกต่อไป

**จ) การหักกลบของเครื่องมือทางการเงิน**

สินทรัพย์ทางการเงินและหนี้สินทางการเงินจะนำมาหักกลบกัน และแสดงด้วยยอดสุทธิในงบแสดงฐานะการเงิน ก็ต่อเมื่อกิจการมีสิทธิบังคับใช้ได้ตามกฎหมายอยู่แล้วในการหักกลบจำนวนเงินที่รับรู้ และกิจการมีความตั้งใจที่จะชำระด้วยยอดสุทธิ หรือตั้งใจที่จะรับสินทรัพย์และชำระหนี้สินพร้อมกัน

*นโยบายการบัญชีที่ถือปฏิบัติก่อนวันที่ 1 มกราคม 2563*

**ลูกหนี้การค้า**

ลูกหนี้การค้าแสดงมูลค่าตามจำนวนมูลค่าสุทธิที่จะได้รับ บริษัทฯบันทึกค่าเผื่อหนี้สงสัยจะสูญสำหรับ
ผลขาดทุนโดยประมาณที่อาจเกิดขึ้นจากการเก็บเงินจากลูกหนี้ไม่ได้ ซึ่งโดยทั่วไปพิจารณาจากประสบการณ์การเก็บเงินและการวิเคราะห์อายุหนี้

**5.14 ตราสารอนุพันธ์**

บริษัทฯใช้ตราสารอนุพันธ์ ได้แก่ สัญญาซื้อขายเงินตราต่างประเทศล่วงหน้า เพื่อป้องกันความเสี่ยงจากความผันผวนของอัตราแลกเปลี่ยน

บริษัทฯรับรู้มูลค่าเริ่มแรกของตราสารอนุพันธ์ด้วยมูลค่ายุติธรรม ณ วันที่ทำสัญญา และวัดมูลค่าในภายหลังด้วยมูลค่ายุติธรรม โดยรับรู้การเปลี่ยนแปลงของมูลค่ายุติธรรมในภายหลังในส่วนของกำไรหรือขาดทุน ทั้งนี้ บริษัทฯแสดงตราสารอนุพันธ์เป็นสินทรัพย์ทางการเงินเมื่อมีมูลค่ายุติธรรมมากกว่าศูนย์ และแสดงเป็นหนี้สินทางการเงินเมื่อมีมูลค่ายุติธรรมน้อยกว่าศูนย์

บริษัทฯแสดงตราสารอนุพันธ์ที่มีอายุสัญญาคงเหลือมากกว่า 12 เดือนและยังไม่ถึงกำหนดชำระภายใน 12 เดือน เป็นสินทรัพย์ไม่หมุนเวียนอื่น หรือหนี้สินไม่หมุนเวียนอื่น และแสดงตราสารอนุพันธ์อื่นเป็นสินทรัพย์หมุนเวียน หรือหนี้สินหมุนเวียน

**5.15 การวัดมูลค่ายุติธรรม**

 มูลค่ายุติธรรม หมายถึง ราคาที่คาดว่าจะได้รับจากการขายสินทรัพย์หรือเป็นราคาที่จะต้องจ่ายเพื่อโอนหนี้สินให้ผู้อื่นโดยรายการดังกล่าวเป็นรายการที่เกิดขึ้นในสภาพปกติระหว่างผู้ซื้อและผู้ขาย (ผู้ร่วมในตลาด) ณ วันที่วัดมูลค่า บริษัทฯใช้ราคาเสนอซื้อขายในตลาดที่มีสภาพคล่องในการวัดมูลค่ายุติธรรมของสินทรัพย์และหนี้สินซึ่งมาตรฐานการรายงานทางการเงินที่เกี่ยวข้องกำหนดให้ต้องวัดมูลค่าด้วยมูลค่ายุติธรรม ยกเว้น
ในกรณีที่ไม่มีตลาดที่มีสภาพคล่องสำหรับสินทรัพย์หรือหนี้สินที่มีลักษณะเดียวกันหรือไม่สามารถหาราคาเสนอซื้อขายในตลาดที่มีสภาพคล่องได้ บริษัทฯจะประมาณมูลค่ายุติธรรมโดยใช้เทคนิคการประเมินมูลค่า
ที่เหมาะสมกับแต่ละสถานการณ์ และพยายามใช้ข้อมูลที่สามารถสังเกตได้ที่เกี่ยวข้องกับสินทรัพย์หรือหนี้สินที่จะวัดมูลค่ายุติธรรมนั้นให้มากที่สุด

 ลำดับชั้นของมูลค่ายุติธรรมที่ใช้วัดมูลค่าและเปิดเผยมูลค่ายุติธรรมของสินทรัพย์และหนี้สินในงบการเงินแบ่งออกเป็นสามระดับตามประเภทของข้อมูลที่นำมาใช้ในการวัดมูลค่ายุติธรรม ดังนี้

 ระดับ 1 ใช้ข้อมูลราคาเสนอซื้อขายของสินทรัพย์หรือหนี้สินอย่างเดียวกันในตลาดที่มีสภาพคล่อง

 ระดับ 2 ใช้ข้อมูลอื่นที่สามารถสังเกตได้ของสินทรัพย์หรือหนี้สิน ไม่ว่าจะเป็นข้อมูลทางตรงหรือทางอ้อม

 ระดับ 3 ใช้ข้อมูลที่ไม่สามารถสังเกตได้ เช่น ข้อมูลเกี่ยวกับกระแสเงินสดในอนาคตที่กิจการประมาณขึ้น

 ทุกวันสิ้นรอบระยะเวลารายงาน บริษัทฯจะประเมินความจำเป็นในการโอนรายการระหว่างลำดับชั้นของมูลค่ายุติธรรมสำหรับสินทรัพย์และหนี้สินที่ถืออยู่ ณ วันสิ้นรอบระยะเวลารายงานที่มีการวัดมูลค่ายุติธรรมแบบเกิดขึ้นประจำ

**6. การใช้ดุลยพินิจและประมาณการทางบัญชีที่สำคัญ**

 ในการจัดทำงบการเงินตามมาตรฐานการรายงานทางการเงิน ฝ่ายบริหารจำเป็นต้องใช้ดุลยพินิจและ การประมาณการในเรื่องที่มีความไม่แน่นอนเสมอ การใช้ดุลยพินิจและการประมาณการดังกล่าวนี้
ส่งผลกระทบต่อจำนวนเงินที่แสดงในงบการเงินและต่อข้อมูลที่แสดงในหมายเหตุประกอบงบการเงิน
ผลที่เกิดขึ้นจริงอาจแตกต่างไปจากจำนวนที่ประมาณการไว้ การใช้ดุลยพินิจและการประมาณการที่สำคัญมีดังนี้

**6.1 สัญญาเช่า**

***การกำหนดอายุสัญญาเช่าที่มีสิทธิการเลือกในการขยายอายุสัญญาเช่าหรือยกเลิกสัญญาเช่า***

ในการกำหนดอายุสัญญาเช่า ฝ่ายบริหารจำเป็นต้องใช้ดุลยพินิจในการประเมินว่าบริษัทฯมีความแน่นอนอย่างสมเหตุสมผลหรือไม่ที่จะใช้สิทธิเลือกในการขยายอายุสัญญาเช่าหรือยกเลิกสัญญาเช่าโดยคำนึงถึงข้อเท็จจริงและสภาพแวดล้อมที่เกี่ยวข้องทั้งหมดที่ทำให้เกิดสิ่งจูงใจทางเศรษฐกิจสำหรับบริษัทฯในการใช้หรือไม่ใช้สิทธิเลือกนั้น

***การกำหนดอัตราดอกเบี้ยการกู้ยืมส่วนเพิ่ม***

บริษัทฯไม่สามารถกำหนดอัตราดอกเบี้ยตามนัยของสัญญาเช่า ดังนั้น ฝ่ายบริหารจำเป็นต้องใช้ดุลยพินิจในการกำหนดอัตราดอกเบี้ยการกู้ยืมส่วนเพิ่มของบริษัทฯในการคิดลดหนี้สินตามสัญญาเช่า โดยอัตราดอกเบี้ยการกู้ยืมส่วนเพิ่มเป็นอัตราดอกเบี้ยที่บริษัทฯจะต้องจ่ายในการกู้ยืมเงินที่จำเป็นเพื่อให้ได้มาซึ่งสินทรัพย์ที่มีมูลค่าใกล้เคียงกับสินทรัพย์สิทธิการใช้ในสภาพแวดล้อมทางเศรษฐกิจที่คล้ายคลึง โดยมีระยะเวลาการกู้ยืมและหลักประกันที่คล้ายคลึง

**6.2 ค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้า**

ในการประมาณค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้า ฝ่ายบริหารจำเป็นต้องใช้ดุลยพินิจในการประมาณการผลขาดทุนด้านเครดิตที่คาดว่าจะเกิดขึ้นจากลูกหนี้แต่ละราย โดยคำนึงถึงประสบการณ์การเก็บเงินในอดีต อายุของหนี้ที่คงค้างและสภาวะเศรษฐกิจที่คาดการณ์ไว้ของกลุ่มลูกค้าที่มีความเสี่ยงด้านเครดิตที่คล้ายคลึงกัน เป็นต้น ทั้งนี้ ข้อมูลผลขาดทุนด้านเครดิตจากประสบการณ์ในอดีตและการคาดการณ์สภาวะเศรษฐกิจของบริษัทฯอาจไม่ได้บ่งบอกถึงการผิดสัญญาของลูกค้าที่เกิดขึ้นจริงในอนาคต

**6.3 การปรับลดสินค้าคงเหลือเป็นมูลค่าสุทธิที่จะได้รับ**

 ในการประมาณการปรับลดสินค้าคงเหลือเป็นมูลค่าสุทธิที่จะได้รับ ฝ่ายบริหารได้ใช้ดุลยพินิจใน การประมาณมูลค่าสุทธิที่คาดว่าจะได้รับของสินค้าคงเหลือ โดยจำนวนเงินที่คาดว่าจะได้รับจาก
สินค้าคงเหลือพิจารณาจากการเปลี่ยนแปลงของราคาขายที่เกี่ยวข้องโดยตรงกับเหตุการณ์ที่เกิดขึ้นภายหลัง
วันสิ้นรอบระยะเวลางาน และฝ่ายบริหารได้ใช้ดุลยพินิจในการประมาณการผลขาดทุนที่คาดว่าจะเกิดขึ้นจากสินค้าล้าสมัยหรือเสื่อมสภาพ โดยคำนึงถึงอายุของสินค้าคงเหลือและสภาวะเศรษฐกิจที่เป็นอยู่ในขณะนั้น

**6.4 ที่ดิน อาคารและอุปกรณ์ และค่าเสื่อมราคา**

 ในการคำนวณค่าเสื่อมราคาของอาคารและอุปกรณ์ ฝ่ายบริหารจำเป็นต้องทำการประมาณอายุการให้ประโยชน์และมูลค่าคงเหลือเมื่อเลิกใช้งานของอาคารและอุปกรณ์ และต้องทบทวนอายุการให้ประโยชน์และมูลค่าคงเหลือใหม่หากมีการเปลี่ยนแปลงเกิดขึ้น

 นอกจากนี้ ฝ่ายบริหารจำเป็นต้องสอบทานการด้อยค่าของที่ดิน อาคารและอุปกรณ์ในแต่ละช่วงเวลาและบันทึกขาดทุนจากการด้อยค่าหากคาดว่ามูลค่าที่คาดว่าจะได้รับคืนต่ำกว่ามูลค่าตามบัญชีของสินทรัพย์นั้น ในการนี้ฝ่ายบริหารจำเป็นต้องใช้ดุลยพินิจที่เกี่ยวข้องกับการคาดการณ์รายได้และค่าใช้จ่ายในอนาคตซึ่งเกี่ยวเนื่องกับสินทรัพย์นั้น

**6.5 สินทรัพย์ภาษีเงินได้รอการตัดบัญชี**

 บริษัทฯจะรับรู้สินทรัพย์ภาษีเงินได้รอการตัดบัญชีสำหรับผลแตกต่างชั่วคราวที่ใช้หักภาษีและขาดทุนทางภาษีที่ไม่ได้ใช้เมื่อมีความเป็นไปได้ค่อนข้างแน่ว่าบริษัทฯจะมีกำไรทางภาษีในอนาคตเพียงพอที่จะใช้ประโยชน์จากผลแตกต่างชั่วคราวและขาดทุนนั้น ในการนี้ฝ่ายบริหารจำเป็นต้องประมาณการว่าบริษัทฯควรรับรู้จำนวนสินทรัพย์ภาษีเงินได้รอการตัดบัญชีเป็นจำนวนเท่าใด โดยพิจารณาถึงจำนวนกำไรทางภาษีที่คาดว่าจะเกิดในอนาคตในแต่ละช่วงเวลา

**6.6** **ผลประโยชน์หลังออกจากงานของพนักงานตามโครงการผลประโยชน์และผลประโยชน์ระยะยาวอื่นของพนักงาน**

หนี้สินตามโครงการผลประโยชน์หลังออกจากงานของพนักงานและตามโครงการผลประโยชน์ระยะยาวอื่นของพนักงานประมาณขึ้นตามหลักคณิตศาสตร์ประกันภัย ซึ่งต้องอาศัยข้อสมมติฐานต่าง ๆ ในการประมาณการนั้น เช่น อัตราคิดลด อัตราการขึ้นเงินเดือนในอนาคต อัตรามรณะและอัตราการเปลี่ยนแปลงในจำนวนพนักงาน เป็นต้น

**7.** **รายการธุรกิจกับกิจการที่เกี่ยวข้องกัน**

 ในระหว่างปี บริษัทฯมีรายการธุรกิจที่สำคัญกับบุคคลหรือกิจการที่เกี่ยวข้องกัน รายการธุรกิจดังกล่าวเป็นไปตามเงื่อนไขทางการค้าและเกณฑ์ตามที่ตกลงกันระหว่างบริษัทฯและบุคคลหรือกิจการที่เกี่ยวข้องกันเหล่านั้นซึ่งเป็นไปตามปกติธุรกิจ โดยสามารถสรุปได้ดังนี้

|  |
| --- |
| (หน่วย: ล้านบาท) |
|  | 2563 | 2562 | นโยบายการกำหนดราคา |
| รายการธุรกิจกับกิจการที่เกี่ยวข้องกัน |  |  |  |
| ซื้อวัตถุดิบ | 349 | 356 | ราคาที่ตกลงร่วมกันซึ่งอ้างอิงตามราคาตลาด |
| ซื้ออะไหล่และวัสดุโรงงาน | 9 | 4 | ราคาที่ตกลงร่วมกันซึ่งอ้างอิงตามราคาตลาด |
| ค่าบริการจ่าย | 3 | 3 | ราคาตามสัญญาและราคาที่ตกลงร่วมกัน |

 ยอดคงค้างระหว่างบริษัทฯและกิจการที่เกี่ยวข้องกัน ณ วันที่ 31 ธันวาคม 2563 และ 2562 มีรายละเอียดดังนี้

|  |  |
| --- | --- |
|  | (หน่วย: พันบาท) |
|  | 2563 | 2562 |
| เจ้าหนี้การค้าและเจ้าหนี้อื่น - กิจการที่เกี่ยวข้องกัน (หมายเหตุ 13) |  |  |
| บริษัทที่เกี่ยวข้องกัน (มีผู้ถือหุ้นร่วมกัน) |  |  |
| บริษัท ไทย เอ็มเอ็มเอ จำกัด | 150,031 | 96,662 |
| บริษัท ไดอะโพลีอะคริเลต จํากัด  | 1,123 | 2,382 |
| บริษัท มิตซูบิชิ เคมิคอล เพอร์ฟอร์แมนซ์ โพลิเมอร์ส (ประเทศไทย) จำกัด | - | 1,123 |
| บริษัท มิตซูบิชิ เคมีคอล (ประเทศไทย) จำกัด | 1,616 | - |
| Lucite International (Shanghai) Trading Company Limited | 214 | 469 |
| Mitsubishi Chemical UK Ltd (เดิมชื่อ “Lucite International UK Ltd”) | 937 | 83 |
| Lucite International Singapore Pte Ltd | 5 | 5 |
| รวมเจ้าหนี้การค้าและเจ้าหนี้อื่น - กิจการที่เกี่ยวข้องกัน | 153,926 | 100,724 |

ค่าตอบแทนกรรมการและผู้บริหาร

ในระหว่างปีสิ้นสุดวันที่ 31 ธันวาคม 2563 และ 2562 บริษัทฯมีค่าใช้จ่ายผลประโยชน์พนักงานที่ให้แก่กรรมการและผู้บริหาร ดังต่อไปนี้

|  |
| --- |
| (หน่วย: พันบาท) |
|  | 2563 | 2562 |
| ผลประโยชน์ระยะสั้น | 17,213 | 19,652 |
| ผลประโยชน์หลังออกจากงาน | 1,841 | 3,737 |
| รวมค่าตอบแทนกรรมการและผู้บริหาร | 19,054 | 23,389 |

**8. เงินสดและรายการเทียบเท่าเงินสด**

| (หน่วย: พันบาท) |
| --- |
|  | 2563 | 2562 |
| เงินสด | 20 | 50 |
| เงินฝากธนาคาร | 142,227 | 162,694 |
| รวมเงินสดและรายการเทียบเท่าเงินสด | 142,247 | 162,744 |

 ณ วันที่ 31 ธันวาคม 2563 เงินฝากออมทรัพย์มีอัตราดอกเบี้ยระหว่างร้อยละ 0.05 ถึง 0.125 ต่อปี (2562:
ร้อยละ 0.15 ถึง 1.00 ต่อปี)

**9. ลูกหนี้การค้าและลูกหนี้อื่น**

| (หน่วย: พันบาท) |
| --- |
|  | 2563 | 2562 |
| ลูกหนี้การค้า - กิจการที่ไม่เกี่ยวข้องกัน |  |  |
| อายุหนี้คงค้างนับจากวันที่ถึงกำหนดชำระ |  |  |
| ยังไม่ถึงกำหนดชำระ | 227,189 | 179,582 |
| ค้างชำระ |  |  |
| ไม่เกิน 3 เดือน  | 71,200 | 45,686 |
| 3 - 6 เดือน | 11 | - |
| 6 - 12 เดือน | 2,246 | - |
| มากกว่า 12 เดือน | 2,462 | 5,656 |
| รวม | 303,108 | 230,924 |
| หัก: ค่าเผื่อผลขาดทุนด้านเครดิตที่คาดว่าจะเกิดขึ้น (2562: ค่าเผื่อหนี้สงสัยจะสูญ) | (6,990) | (6,555) |
| รวมลูกหนี้การค้า - กิจการที่ไม่เกี่ยวข้องกัน, สุทธิ | 296,118 | 224,369 |
| ลูกหนี้อื่น | 650 | 452 |
| รวมลูกหนี้การค้าและลูกหนี้อื่น - สุทธิ | 296,768 | 224,821 |

การเปลี่ยนแปลงของบัญชีค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้าและลูกหนี้อื่น
มีรายละเอียดดังนี้

|  |
| --- |
| (หน่วย: พันบาท) |
| ณ วันที่ 1 มกราคม 2563 | 6,555 |
| สำรองผลขาดทุนด้านเครดิตที่คาดว่าจะเกิดขึ้น | 435 |
| ณ วันที่ 31 ธันวาคม 2563 | 6,990 |

**10. สินค้าคงเหลือ**

|  |
| --- |
| (หน่วย: พันบาท) |
|  | ราคาทุน | รายการปรับลดราคาทุนให้เป็นมูลค่าสุทธิที่จะได้รับ | สินค้าคงเหลือ - สุทธิ |
|  | 2563 | 2562 | 2563 | 2562 | 2563 | 2562 |
| สินค้าสำเร็จรูป | 45,379 | 30,322 | (3,074) | (2,896) | 42,305 | 27,426 |
| วัตถุดิบ | 45,606 | 41,870 | (3,520) | (4,326) | 42,086 | 37,544 |
| อะไหล่และวัสดุโรงงาน | 35,734 | 32,492 | (3,349) | (3,500) | 32,385 | 28,992 |
| สินค้าระหว่างทาง | 6,208 | 2,933 | - | - | 6,208 | 2,933 |
| รวมสินค้าคงเหลือ | 132,927 | 107,617 | (9,943) | (10,722) | 122,984 | 96,895 |

ในระหว่างปีปัจจุบัน บริษัทฯมีการกลับรายการปรับลดมูลค่าสินค้าคงเหลือเป็นจำนวน 1 ล้านบาท (2562: จำนวน 1 ล้านบาท) โดยนำไปหักจากมูลค่าของสินค้าคงเหลือที่รับรู้เป็นค่าใช้จ่ายในระหว่างปี

**11. สินทรัพย์ทางการเงินหมุนเวียนอื่น**

|  |  (หน่วย: พันบาท) |
| --- | --- |
|  | 31 ธันวาคม 2563 |
| ตราสารหนี้ที่วัดมูลค่าด้วยราคาทุนตัดจำหน่าย |  |
| เงินฝากประจำ | 31,178 |
| เงินฝากประจำที่มีภาระค้ำประกัน | 6,684 |
| รวมสินทรัพย์ทางการเงินหมุนเวียนอื่น | 37,862 |

ณ วันที่ 31 ธันวาคม 2563 เงินฝากประจำ 12 เดือน มีอัตราดอกเบี้ยร้อยละ 0.375 - 1.25 ต่อปี (2562: ร้อยละ 1.25 ต่อปี)

นอกจากนี้ บริษัทฯได้นำเงินฝากประจำ 12 เดือนดังกล่าว จำนวน 7 ล้านบาท ไปวางไว้กับธนาคารเพื่อเป็นประกันการออกหนังสือค้ำประกันที่ออกโดยธนาคารในนามบริษัทฯ (2562: ไม่มี)

**12. ที่ดิน อาคารและอุปกรณ์**

| (หน่วย: พันบาท) |
| --- |
|  | 2563 | 2562 |
| มูลค่าสุทธิตามบัญชี |  |  |
| ที่ดิน อาคารและอุปกรณ์ | 245,067 | 252,469 |
| สินทรัพย์สิทธิการใช้ (หมายเหตุ 14) |  |  |
| อาคาร | 2,194 | - |
| ยานพาหนะ | 2,947 | - |
| รวมที่ดิน อาคารและอุปกรณ์ | 250,208 | 252,469 |

รายการเปลี่ยนแปลงของบัญชีที่ดิน อาคารและอุปกรณ์สำหรับปีสิ้นสุดวันที่ 31 ธันวาคม 2563 และ 2562 สรุปได้ดังนี้

|  |  |
| --- | --- |
|  | (หน่วย: พันบาท) |
|  | ที่ดิน | อาคารและส่วนปรับปรุงอาคาร | เครื่องจักรและอุปกรณ์ | เครื่องตกแต่ง ติดตั้งและเครื่องใช้สำนักงาน | ยานพาหนะ | สินทรัพย์ระหว่างติดตั้งและก่อสร้าง | รวมที่ดิน อาคารและอุปกรณ์ |
| **ราคาทุน**  |  |  |  |  |  |  |  |
| ณ วันที่ 1 มกราคม 2562 | 136,331 | 185,049 | 471,313 | 21,993 | 13,582 | 15,064 | 843,332 |
| ซื้อเพิ่ม | - | 95 | 1,321 | 1,026 | - | 7,056 | 9,498 |
| จำหน่าย | - | (719) | (2,783) | (2,830) | (3,449) | - | (9,781) |
| โอนเข้า (ออก) | - | 8,402 | 3,294 | 65 | - | (11,761) | - |
| ณ วันที่ 31 ธันวาคม 2562 | 136,331 | 192,827 | 473,145 | 20,254 | 10,133 | 10,359 | 843,049 |
| รายการปรับปรุงสินทรัพย์สิทธิการใช้จากการนำมาตรฐานการรายงานทางการเงิน ฉบับที่ 16 มาถือปฏิบัติครั้งแรก (หมายเหตุ 4.2) | - | 3,447 | - | - | - | - | 3,447 |
| ซื้อเพิ่ม | - | 450 | 2,493 | 838 | 3,290 | 9,936 | 17,007 |
| จำหน่าย/ตัดจำหน่าย | - | (559) | (1,688) | (451) | (2,849) | - | (5,547) |
| โอนเข้า (ออก) | - | 4,420 | 5,018 | - | - | (9,438) | - |
| ณ วันที่ 31 ธันวาคม 2563 | 136,331 | 200,585 | 478,968 | 20,641 | 10,574 | 10,857 | 857,956 |
| **ค่าเสื่อมราคาสะสม** |  |  |  |  |  |  |  |
| ณ วันที่ 1 มกราคม 2562 | - | 146,842 | 402,558 | 17,920 | 10,831 | - | 578,151 |
| ค่าเสื่อมราคาสำหรับปี | - | 5,480 | 12,360 | 1,821 | 935 | - | 20,596 |
| ค่าเสื่อมราคาสำหรับส่วนที่จำหน่าย | - | (718) | (2,633) | (2,810) | (2,006) | - | (8,167) |
| ณ วันที่ 31 ธันวาคม 2562 | - | 151,604 | 412,285 | 16,931 | 9,760 | - | 590,580 |
| ค่าเสื่อมราคาสำหรับปี | - | 7,478 | 12,571 | 1,687 | 716 | - | 22,452 |
| ค่าเสื่อมราคาสำหรับส่วนที่จำหน่าย/ตัดจำหน่าย | - | (560) | (1,428) | (448) | (2,848) | - | (5,284) |
| ณ วันที่ 31 ธันวาคม 2563 | - | 158,522 | 423,428 | 18,170 | 7,628 | - | 607,748 |
| **มูลค่าสุทธิตามบัญชี** |  |  |  |  |  |  |  |
| ณ วันที่ 31 ธันวาคม 2562 | 136,331 | 41,223 | 60,860 | 3,323 | 373 | 10,359 | 252,469 |
| ณ วันที่ 31 ธันวาคม 2563 | 136,331 | 42,063 | 55,540 | 2,471 | 2,946 | 10,857 | 250,208 |
| **ค่าเสื่อมราคาสำหรับปี** |  |  |  |  |  |  |  |
| 2562 (จำนวน 17 ล้านบาท รวมอยู่ในต้นทุนการผลิต ส่วนที่เหลือรวมอยู่ในค่าใช้จ่ายในการขายและจัดจำหน่ายและบริหาร) |  | 20,596 |
| 2563 (จำนวน 18 ล้านบาท รวมอยู่ในต้นทุนการผลิต ส่วนที่เหลือรวมอยู่ในค่าใช้จ่ายในการขายและจัดจำหน่ายและบริหาร) |  | 22,452 |

 ณ วันที่ 31 ธันวาคม 2563 บริษัทฯ มีอาคารและอุปกรณ์จำนวนหนึ่งซึ่งตัดค่าเสื่อมราคาหมดแล้ว แต่ยังใช้งานอยู่ มูลค่าตามบัญชีก่อนหักค่าเสื่อมราคาสะสมของสินทรัพย์ดังกล่าวมีจำนวนเงินประมาณ 436 ล้านบาท (2562: จำนวน 433 ล้านบาท)

**13. เจ้าหนี้การค้าและเจ้าหนี้อื่น**

|  |  |
| --- | --- |
|  | (หน่วย: พันบาท) |
|  | 2563 | 2562 |
| เจ้าหนี้การค้า - กิจการที่เกี่ยวข้องกัน | 151,237 | 99,044 |
| เจ้าหนี้การค้า - กิจการที่ไม่เกี่ยวข้องกัน | 87,524 | 68,857 |
| เจ้าหนี้อื่น - กิจการที่เกี่ยวข้องกัน | 2,689 | 1,680 |
| เจ้าหนี้อื่น - กิจการที่ไม่เกี่ยวข้องกัน | 12,526 | 7,877 |
| ค่าใช้จ่ายค้างจ่าย | 40,024 | 23,437 |
| รวมเจ้าหนี้การค้าและเจ้าหนี้อื่น | 294,000 | 200,895 |

**14. สัญญาเช่า**

บริษัทฯทำสัญญาเช่าสินทรัพย์เพื่อใช้ในการดำเนินงานของบริษัทฯ โดยมีอายุสัญญาระหว่าง 2 - 5 ปี

1. **สินทรัพย์สิทธิการใช้**

รายการเปลี่ยนแปลงของบัญชีสินทรัพย์สิทธิการใช้สำหรับปีสิ้นสุดวันที่ 31 ธันวาคม 2563 สรุปได้ดังนี้

|  |  |
| --- | --- |
|  | (หน่วย: พันบาท) |
|  | อาคาร | ยานพาหนะ | รวมสินทรัพย์สิทธิการใช้ |
| ณ วันที่ 1 มกราคม 2563 | 3,447 | - | 3,447 |
| เพิ่มขึ้น | - | 3,290 | 3,290 |
| ค่าเสื่อมราคาสำหรับปี | (1,253) | (343) | (1,596) |
| ณ วันที่ 31 ธันวาคม 2563 | 2,194 | 2,947 | 5,141 |

1. **หนี้สินตามสัญญาเช่า**

|  |  |
| --- | --- |
|  | (หน่วย: พันบาท) |
|  | 2563 | 2562 |
| จำนวนเงินที่ต้องจ่ายตามสัญญาเช่า | 4,098 | - |
| หัก: ดอกเบี้ยรอการตัดจำหน่าย | (307) | - |
| รวม | 3,791 | - |
| หัก: ส่วนที่ถึงกำหนดชำระภายในหนึ่งปี | (1,575) | - |
| หนี้สินตามสัญญาเช่า - สุทธิจากส่วนที่ถึงกำหนดชำระภายในหนึ่งปี | 2,216 | - |

1. **ค่าใช้จ่ายเกี่ยวกับสัญญาเช่าที่รับรู้ในส่วนของกำไรหรือขาดทุน**

|  |  |
| --- | --- |
|  | (หน่วย: พันบาท) |
|  | สำหรับปีสิ้นสุดวันที่ 31 ธันวาคม 2563 |
| ค่าเสื่อมราคาของสินทรัพย์สิทธิการใช้ | 1,596 |
| ดอกเบี้ยจ่ายของหนี้สินตามสัญญาเช่า | 118 |

1. **อื่น ๆ**

บริษัทฯมีกระแสเงินสดจ่ายทั้งหมดของสัญญาเช่าสำหรับปีสิ้นสุดวันที่ 31 ธันวาคม 2563 จำนวน 2.9 ล้านบาท บริษัทฯมีรายการที่มิใช่เงินสดเพิ่มขึ้นสำหรับสินทรัพย์สิทธิการใช้และหนี้สินตามสัญญาเช่า จำนวน 3.3 ล้านบาท

**15. สำรองผลประโยชน์ระยะยาวของพนักงาน**

 จำนวนเงินสำรองผลประโยชน์ระยะยาวของพนักงาน ซึ่งประกอบด้วยโครงการเงินชดเชยพนักงานเมื่อออกจากงานและผลประโยชน์ระยะยาวอื่นของพนักงาน ได้แก่ โครงการเงินรางวัลการปฏิบัติงานครบกำหนดระยะเวลา มีรายละเอียดดังนี้

|  |  |  |
| --- | --- | --- |
|  |  | (หน่วย: พันบาท) |
|  | 2563 | 2562 |
|  | โครงการเงินชดเชยพนักงาน เมื่อออกจากงาน | โครงการเงินรางวัล การปฏิบัติงาน ครบกำหนดระยะเวลา | รวมสำรองผลประโยชน์ระยะยาวของพนักงาน | โครงการเงินชดเชยพนักงาน เมื่อออกจากงาน | โครงการเงินรางวัล การปฏิบัติงาน ครบกำหนดระยะเวลา | รวมสำรองผลประโยชน์ระยะยาวของพนักงาน |
|  |  |  |  |  |  |  |
| **สำรองผลประโยชน์ระยะยาวของพนักงานต้นปี** | 37,818 | 1,077 | 38,895 | 25,513 | 733 | 26,246 |
| ส่วนที่รับรู้ในกำไรหรือขาดทุน: |  |  |  |  |  |  |
| ต้นทุนบริการในปัจจุบัน | 4,310 | 301 | 4,611 | 3,936 | 408 | 4,344 |
| ต้นทุนดอกเบี้ย | 882 | 29 | 911 | 792 | 24 | 816 |
| ต้นทุนบริการในอดีต | - | - | - | 6,414 | - | 6,414 |
| ส่วนที่รับรู้ในกำไรขาดทุนเบ็ดเสร็จอื่น: |  |  |  |  |  |  |
| ขาดทุนจากการประมาณการตามหลักคณิตศาสตร์ประกันภัย |  |  |  |  |  |  |
| ส่วนที่เกิดจากการเปลี่ยนแปลงข้อสมมติทางการเงิน | 1,243 | - | 1,243 | 4,154 | - | 4,154 |
| ผลประโยชน์ที่จ่ายในระหว่างปี | (2,315) | (172) | (2,487) | (2,991) | (88) | (3,079) |
| **สำรองผลประโยชน์ระยะยาวของพนักงานปลายปี** | 41,938 | 1,235 | 43,173 | 37,818 | 1,077 | 38,895 |

 เมื่อวันที่ 5 เมษายน 2562 พระราชบัญญัติคุ้มครองแรงงาน (ฉบับที่ 7) พ.ศ. 2562 ได้ประกาศลงใน ราชกิจจานุเบกษา ซึ่งได้กำหนดอัตราค่าชดเชยเพิ่มเติมกรณีนายจ้างเลิกจ้าง สำหรับลูกจ้างซึ่งทำงานติดต่อกันครบ 20 ปีขึ้นไปให้มีสิทธิได้รับค่าชดเชยไม่น้อยกว่าค่าจ้างอัตราสุดท้าย 400 วัน กฎหมายดังกล่าวมีผลบังคับใช้ตั้งแต่วันที่ 5 พฤษภาคม 2562 เป็นต้นไป การเปลี่ยนแปลงดังกล่าวถือเป็นการ แก้ไขโครงการสำหรับโครงการผลประโยชน์หลังออกจากงาน และมีผลกระทบให้บริษัทฯมีหนี้สิน สำรองผลประโยชน์ระยะยาวของพนักงานเพิ่มขึ้น 6.4 ล้านบาท บริษัทฯบันทึกผลกระทบจากการเปลี่ยนแปลงดังกล่าวโดยรับรู้ต้นทุนบริการในอดีตเป็นค่าใช้จ่ายทันทีในงบกำไรขาดทุนของปี 2562

 บริษัทฯคาดว่าจะจ่ายชำระผลประโยชน์ระยะยาวของพนักงานภายใน 1 ปีข้างหน้า เป็นจำนวนประมาณ 0.6 ล้านบาท (2562: จำนวน 3.4 ล้านบาท)

 ณ 31 ธันวาคม 2563 ระยะเวลาเฉลี่ยถ่วงน้ำหนักในการจ่ายชำระผลประโยชน์ระยะยาวของพนักงานของบริษัทฯประมาณ 9 ปี (2562: 9 ปี)

 สมมติฐานที่สำคัญในการประมาณการตามหลักคณิตศาสตร์ประกันภัย สรุปได้ดังนี้

|  |  |  |
| --- | --- | --- |
|  | 2563 | 2562 |
| อัตราคิดลด | 1.1% | 1.3% |
| อัตราการขึ้นเงินเดือน  | 4.0% | 4.0% |
| อัตราการเปลี่ยนแปลงในจำนวนพนักงาน | 0% - 27.0% | 0% - 27.0% |

 ผลกระทบของการเปลี่ยนแปลงสมมติฐานที่สำคัญต่อมูลค่าปัจจุบันของภาระผูกพันผลประโยชน์ระยะยาวของพนักงาน ณ วันที่ 31 ธันวาคม 2563 และ 2562 สรุปได้ดังนี้

|  |
| --- |
| (หน่วย: ล้านบาท) |
|  | 2563 |
|  | โครงการเงินชดเชยพนักงานเมื่อออกจากงาน | โครงการเงินรางวัลการปฏิบัติงาน ครบกำหนดระยะเวลา |
|  | เพิ่มขึ้น 1% | ลดลง 1% | เพิ่มขึ้น 1% | ลดลง 1% |
| อัตราคิดลด | (3.0) | 3.4 | (0.1) | 0.1 |
| อัตราการขึ้นเงินเดือน  | 4.1 | (3.6) | - | - |
| อัตราการเปลี่ยนแปลงในจำนวนพนักงาน | (3.2) | 2.1 | (0.1) | 0.1 |

|  |
| --- |
| (หน่วย: ล้านบาท) |
|  | 2562 |
|  | โครงการเงินชดเชยพนักงานเมื่อออกจากงาน | โครงการเงินรางวัลการปฏิบัติงาน ครบกำหนดระยะเวลา |
|  | เพิ่มขึ้น 1% | ลดลง 1% | เพิ่มขึ้น 1% | ลดลง 1% |
| อัตราคิดลด | (3.2) | 3.6 | (0.1) | 0.1 |
| อัตราการขึ้นเงินเดือน  | 4.0 | (3.5) | - | - |
| อัตราการเปลี่ยนแปลงในจำนวนพนักงาน | (3.4) | 2.3 | (0.1) | 0.1 |

**16. วงเงินสินเชื่อที่ยังมิได้เบิกใช้**

 ณ วันที่ 31 ธันวาคม 2563 วงเงินสินเชื่อที่บริษัทฯได้รับจากสถาบันการเงินซึ่งยังมิได้เบิกใช้มีจำนวนเงินประมาณ 325 ล้านบาท (2562: จำนวน 325 ล้านบาท)

**17. สำรองตามกฎหมาย**

 ภายใต้บทบัญญัติของมาตรา 116 แห่งพระราชบัญญัติบริษัทมหาชนจำกัด พ.ศ. 2535 บริษัทฯต้องจัดสรรกำไรสุทธิประจำปีส่วนหนึ่งไว้เป็นทุนสำรองไม่น้อยกว่าร้อยละ 5 ของกำไรสุทธิประจำปีหักด้วยยอดขาดทุนสะสมยกมา (ถ้ามี) จนกว่าทุนสำรองนี้จะมีจำนวนไม่น้อยกว่าร้อยละ 10 ของทุนจดทะเบียน สำรองตามกฎหมายดังกล่าวไม่สามารถนำไปจ่ายเงินปันผลได้ ในปัจจุบัน บริษัทฯได้จัดสรรสำรองตามกฎหมายไว้ครบถ้วนแล้ว

**18. รายได้อื่น**

|  |
| --- |
| (หน่วย: พันบาท) |
|  | 2563 | 2562 |
| รายได้จากการขายเศษซาก | 3,326 | 5,802 |
| อื่น ๆ | 2,485 | 4,305 |
| รวมรายได้อื่น | 5,811 | 10,107 |

**19. ค่าใช้จ่ายอื่น**

|  |
| --- |
| (หน่วย: พันบาท) |
|  | 2563 | 2562 |
| ขาดทุนสุทธิจากสัญญาซื้อขายเงินตราต่างประเทศล่วงหน้า | 237 | - |
| ขาดทุนสุทธิจากอัตราแลกเปลี่ยน | 3,605 | 554 |
| รวมค่าใช้จ่ายอื่น | 3,842 | 554 |

**20. ค่าใช้จ่ายตามลักษณะ**

 รายการค่าใช้จ่ายแบ่งตามลักษณะประกอบด้วยรายการค่าใช้จ่ายที่สำคัญดังต่อไปนี้

|  |
| --- |
| (หน่วย: พันบาท) |
|  | 2563 | 2562 |
| วัตถุดิบและวัสดุสิ้นเปลืองใช้ไป | 567,517 | 607,247 |
| เงินเดือน ค่าแรงและผลประโยชน์อื่นของพนักงาน | 132,458 | 134,116 |
| ค่าน้ำมันเชื้อเพลิงและสาธารณูปโภค | 52,460 | 55,367 |
| ค่าใช้จ่ายในการขนส่ง | 33,985 | 23,226 |
| ค่าเสื่อมราคาและค่าตัดจำหน่าย | 22,745 | 20,948 |
| ค่าซ่อมแซมและรายจ่ายซ่อมบำรุง | 10,476 | 14,102 |
| การเปลี่ยนแปลงในสินค้าสำเร็จรูป | (15,057) | 6,085 |

**21. ภาษีเงินได้**

 ภาษีเงินได้สำหรับปีสิ้นสุดวันที่ 31 ธันวาคม 2563 และ 2562 สรุปได้ดังนี้

|  |
| --- |
| (หน่วย: พันบาท) |
|  | 2563 | 2562 |
| **ภาษีเงินได้ปัจจุบัน** |  |  |
| ภาษีเงินได้นิติบุคคลสำหรับปี | 17,281 | 1,952 |
| **ภาษีเงินได้รอการตัดบัญชี** |  |  |
| ภาษีเงินได้รอการตัดบัญชีจากการเกิดผลแตกต่างชั่วคราว และการกลับรายการผลแตกต่างชั่วคราว | (2,317) | 6,249 |
| **ค่าใช้จ่ายภาษีเงินได้ที่แสดงอยู่ในกำไรขาดทุน** | 14,964 | 8,201 |

จำนวนภาษีเงินได้ที่เกี่ยวข้องกับส่วนประกอบแต่ละส่วนของกำไรขาดทุนเบ็ดเสร็จอื่นสำหรับปีสิ้นสุดวันที่ 31 ธันวาคม 2563 และ 2562 สรุปได้ดังนี้

|  |
| --- |
| (หน่วย: พันบาท) |
|  | 2563 | 2562 |
| ภาษีเงินได้รอการตัดบัญชีที่เกี่ยวข้องกับผลขาดทุนจากการประมาณการตามหลักคณิตศาสตร์ประกันภัย | (249) | (831) |

รายการกระทบยอดระหว่างกำไรทางบัญชีกับภาษีเงินได้มีดังนี้

|  |  |
| --- | --- |
|  | (หน่วย: พันบาท) |
|  | 2563 | 2562 |
| กำไรทางบัญชีก่อนภาษีเงินได้นิติบุคคล | 72,877 | 41,251 |
|  |  |  |
| อัตราภาษีเงินได้นิติบุคคล | ร้อยละ 20 | ร้อยละ 20 |
| กำไรทางบัญชีก่อนภาษีเงินได้นิติบุคคลคูณอัตราภาษี | 14,575 | 8,250 |
| ผลกระทบทางภาษีสำหรับ: |  |  |
| ค่าใช้จ่ายต้องห้าม | 657 | 147 |
| ค่าใช้จ่ายที่มีสิทธิหักได้เพิ่มขึ้น | (268) | (191) |
| **ค่าใช้จ่ายภาษีเงินได้ที่แสดงอยู่ในกำไรขาดทุน** | 14,964 | 8,201 |

ส่วนประกอบของสินทรัพย์ภาษีเงินได้รอการตัดบัญชีและหนี้สินภาษีเงินได้รอการตัดบัญชี ณ วันที่ 31 ธันวาคม 2563 และ 2562 ประกอบด้วยรายการดังต่อไปนี้

|  | (หน่วย: พันบาท) |
| --- | --- |
|  | 2563 | 2562 |
| **สินทรัพย์ภาษีเงินได้รอการตัดบัญชี** |  |  |
| สำรองผลประโยชน์ระยะยาวของพนักงาน | 8,635 | 7,779 |
| รายการปรับลดราคาทุนของสินค้าคงเหลือให้เป็นมูลค่าสุทธิที่จะได้รับ | 1,988 | 2,144 |
| ค่าเผื่อผลขาดทุนด้านเครดิตที่คาดว่าจะเกิดขึ้น (2562: ค่าเผื่อหนี้สงสัยจะสูญ) | 1,398 | 1,311 |
| ประมาณการค่าใช้จ่าย | 1,470 | 980 |
| ขาดทุนที่ยังไม่เกิดขึ้นจริงจากการเปลี่ยนแปลงมูลค่ายุติธรรมของสัญญาซื้อขายเงินตราต่างประเทศล่วงหน้า | 47 | - |
| สัญญาเช่า | 31 | - |
| รวมสินทรัพย์ภาษีเงินได้รอการตัดบัญชี | 13,569 | 12,214 |
| **หนี้สินภาษีเงินได้รอการตัดบัญชี** |  |  |
| ผลแตกต่างจากการคิดค่าเสื่อมราคาทางบัญชีและภาษี | (4,778) | (5,740) |
| รวมหนี้สินภาษีเงินได้รอการตัดบัญชี | (4,778) | (5,740) |
| **สินทรัพย์ภาษีเงินได้รอการตัดบัญชี - สุทธิ** | 8,791 | 6,474 |

**22. กำไรต่อหุ้น**

 กำไรต่อหุ้นขั้นพื้นฐานคำนวณโดยหารกำไรสำหรับปีที่เป็นของผู้ถือหุ้นของบริษัทฯ (ไม่รวมกำไรขาดทุนเบ็ดเสร็จอื่น) ด้วยจำนวนถัวเฉลี่ยถ่วงน้ำหนักของหุ้นสามัญที่ออกอยู่ในระหว่างปี

**23. ข้อมูลทางการเงินจำแนกตามส่วนงาน**

บริษัทฯดำเนินกิจการในส่วนงานทางธุรกิจในการผลิต จำหน่ายและรับจ้างผลิตแผ่นอะคริลิค (Acrylic sheets) แผ่นเอบีเอส (Acrylonitrile Butadiene Styrene sheets) แผ่นไฮอิมแพค (High Impact Polystyrene sheets) และแผ่นพลาสติกระบบรีดอื่น ๆ (Other extruded plastic sheets) ผลิตภัณฑ์เหล่านี้แต่ละชนิดถือเป็น ส่วนหนึ่งของธุรกิจประเภทเดียวกัน จึงถือเป็นหน่วยงานดำเนินงานส่วนงานเดียว ดังนั้น รายได้ กำไรจากการดำเนินงานและสินทรัพย์ทั้งหมดที่แสดงอยู่ในงบการเงิน จึงถือเป็นการรายงานตามส่วนงานดำเนินงานแล้ว

ข้อมูลเกี่ยวกับเขตภูมิศาสตร์

 รายได้จากการขายและบริการกำหนดขึ้นตามสถานที่ตั้งของลูกค้าสำหรับปีสิ้นสุดวันที่ 31 ธันวาคม 2563 และ 2562 มีดังต่อไปนี้

|  |
| --- |
| (หน่วย: ล้านบาท) |
|  | 2563 | 2562 |
| ประเทศไทย | 509 | 567 |
| ต่างประเทศ | 422 | 369 |
| รวมรายได้จากการขายและบริการ | 931 | 936 |

 ข้อมูลเกี่ยวกับลูกค้ารายใหญ่

 ในปี 2563 บริษัทฯมีรายได้จากลูกค้ารายใหญ่จำนวนหนึ่งราย เป็นจำนวนเงินประมาณ 161 ล้านบาท (2562: บริษัทฯไม่มีรายได้จากลูกค้ารายใดที่มีมูลค่าเท่ากับหรือมากกว่าร้อยละ 10 ของรายได้ของกิจการ)

**24. การประกอบธุรกิจของนิติบุคคลต่างด้าว**

 ตามที่ได้กล่าวไว้ในหมายเหตุประกอบงบการเงินข้อ 1.1 บริษัทฯได้เปลี่ยนสถานะกลายเป็นนิติบุคคล ต่างด้าว ซึ่งบางส่วนงานทางธุรกิจจำเป็นต้องขออนุญาตกับกรมพัฒนาธุรกิจการค้าให้ประกอบธุรกิจ ตามมาตรา 17 แห่งพระราชบัญญัติการประกอบธุรกิจของคนต่างด้าว พ.ศ. 2542 ตามใบอนุญาตดังกล่าว บริษัทฯต้องปฏิบัติตามเงื่อนไขต่าง ๆ เช่น จะต้องมีทุนขั้นต่ำไม่น้อยกว่า 67.5 ล้านบาท โดยไม่รวมทุนที่กฎหมายอื่นกำหนดไว้ เงินกู้ในการประกอบธุรกิจที่ได้รับอนุญาตต้องไม่เกินเจ็ดเท่าของทุน และผู้รับผิดชอบในการประกอบธุรกิจที่ได้รับอนุญาตต้องมีภูมิลำเนาอยู่ในราชอาณาจักรไม่น้อยกว่าหนึ่งคน

**25. กองทุนสำรองเลี้ยงชีพ**

 บริษัทฯและพนักงานบริษัทฯได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ พ.ศ. 2530 และเข้าเป็นกองทุนจดทะเบียนโดยได้รับอนุมัติจากกระทรวงการคลังเมื่อวันที่ 1 มิถุนายน พ.ศ. 2542 โดยบริษัทฯและพนักงานจะจ่ายสมทบเข้ากองทุนเป็นรายเดือนในอัตราร้อยละ 3 หรือ 5 หรือ 7 ของเงินเดือน กองทุนสำรองเลี้ยงชีพนี้บริหารโดยผู้จัดการกองทุนรับอนุญาตแห่งหนึ่งและจะจ่ายให้แก่พนักงานเมื่อพนักงานนั้นออกจากงานตามระเบียบว่าด้วยกองทุนของบริษัทฯ ในระหว่างปี 2563 บริษัทฯรับรู้เงินสมทบดังกล่าวเป็นค่าใช้จ่ายจำนวน 4 ล้านบาท (2562: จำนวน 4 ล้านบาท)

**26. เงินปันผล**

| เงินปันผล | อนุมัติโดย | เงินปันผลจ่าย | เงินปันผลจ่ายต่อหุ้น |
| --- | --- | --- | --- |
|  |  | (ล้านบาท) | (บาทต่อหุ้น) |
| เงินปันผลประจำปี 2561 | ที่ประชุมใหญ่สามัญผู้ถือหุ้น เมื่อวันที่ 24 เมษายน 2562 | 54.7 | 0.45 |
| เงินปันผลระหว่างกาลประกาศจากกำไรสะสม ซึ่งยังไม่ได้จัดสรร | ที่ประชุมคณะกรรมการบริษัทฯ เมื่อวันที่ 2 เมษายน 2563 | 54.7 | 0.45 |

**27. ภาระผูกพันและหนี้สินที่อาจเกิดขึ้น**

**27.1 ภาระผูกพันเกี่ยวกับรายจ่ายฝ่ายทุน**

ณ วันที่ 31 ธันวาคม 2563 บริษัทฯมีภาระผูกพันรายจ่ายฝ่ายทุนอันเกี่ยวเนื่องกับการปรับปรุงอาคารและการซื้อเครื่องจักรและอุปกรณ์เป็นจำนวน 8 ล้านบาท (2562: 3 ล้านบาท)

**27.2 ภาระผูกพันเกี่ยวกับสัญญาบริการ**

 บริษัทฯได้เข้าทำสัญญาจ้างบริการต่าง ๆ อายุของสัญญามีระยะเวลาตั้งแต่ 1 ถึง 3 ปี ณ วันที่ 31 ธันวาคม 2563 บริษัทฯมีจำนวนเงินขั้นต่ำที่ต้องจ่ายในอนาคตทั้งสิ้นภายใต้สัญญาบริการจำนวน 2 ล้านบาท (2562: 2 ล้านบาท)

**27.3 การค้ำประกัน**

 ณ วันที่ 31 ธันวาคม 2563 บริษัทฯมีหนังสือค้ำประกันซึ่งออกโดยธนาคารในนามบริษัทฯเหลืออยู่เป็นจำนวน 7 ล้านบาท (2562: จำนวน 7 ล้านบาท) ซึ่งเกี่ยวเนื่องกับภาระผูกพันทางปฏิบัติบางประการตามปกติธุรกิจของบริษัทฯ เพื่อค้ำประกันการใช้ไฟฟ้าและอื่น ๆ

**28. เครื่องมือทางการเงิน**

**28.1 ตราสารอนุพันธ์**

ณ วันที่ 31 ธันวาคม 2563 บริษัทฯมีหนี้สินตราสารอนุพันธ์ที่ไม่ได้กำหนดให้เป็นเครื่องมือที่ใช้ป้องกันความเสี่ยง ได้แก่ สัญญาซื้อขายเงินตราต่างประเทศล่วงหน้า โดยมีมูลค่ายุติธรรมอยู่ที่ 0.2 ล้านบาท ซึ่งวัดมูลค่าด้วยมูลค่ายุติธรรมโดยใช้ข้อมูลระดับ 2 ตามลำดับชั้นของมูลค่ายุติธรรม (2562: ไม่มี)

 **ตราสารอนุพันธ์ที่ไม่ได้กำหนดให้เป็นเครื่องมือที่ใช้ป้องกันความเสี่ยง**

 บริษัทฯใช้สัญญาซื้อขายเงินตราต่างประเทศล่วงหน้าเพื่อบริหารความเสี่ยงในการทำธุรกรรมบางส่วน โดยเข้าทำสัญญาดังกล่าวในช่วงเวลาที่สอดคล้องกับความเสี่ยงจากอัตราแลกเปลี่ยนเงินตราต่างประเทศของรายการอ้างอิงซึ่งมีอายุสัญญาโดยทั่วไปตั้งแต่ 1 เดือนถึง 6 เดือน

**28.2** **วัตถุประสงค์และนโยบายการบริหารความเสี่ยงทางการเงิน**

 เครื่องมือทางการเงินที่สำคัญของบริษัทฯ ประกอบด้วย เงินสดและรายการเทียบเท่าเงินสด และลูกหนี้การค้า บริษัทฯมีความเสี่ยงทางการเงินที่เกี่ยวข้องกับเครื่องมือทางการเงินดังกล่าว และมีนโยบายการบริหารความเสี่ยง ดังนี้

 **ความเสี่ยงด้านเครดิต**

 บริษัทฯมีความเสี่ยงด้านเครดิตที่เกี่ยวเนื่องกับลูกหนี้การค้า เงินฝากกับธนาคารและสถาบันการเงิน และเครื่องมือทางการเงินอื่น ๆ โดยจำนวนเงินสูงสุดที่บริษัทฯอาจต้องสูญเสียจากการให้สินเชื่อคือมูลค่าตามบัญชีที่แสดงอยู่ในงบแสดงฐานะการเงิน

**ลูกหนี้การค้า**

 บริษัทฯบริหารความเสี่ยงโดยใช้นโยบายและขั้นตอนในการควบคุมการให้สินเชื่ออย่างเหมาะสม จึงไม่คาดว่าจะเกิดผลขาดทุนทางการเงินที่มีสาระสำคัญ นอกจากนี้ บริษัทฯมีการติดตามยอดคงค้างของลูกหนี้การค้าอย่างสม่ำเสมอ และการจัดส่งสินค้าให้กับลูกค้ารายใหญ่มักจะมีการขอหนังสือรับรองด้านเครดิต (Letters of credit) หรือการประกันสินเชื่อแบบอื่น ๆ จากธนาคารและสถาบันการเงินอื่นที่มีชื่อเสียง นอกจากนี้ การให้สินเชื่อของบริษัทฯ เป็นการให้สินเชื่อแบบไม่กระจุกตัวสูง เนื่องจากบริษัทฯมีฐานลูกค้าจำนวนมากและอยู่หลากหลายกลุ่มอุตสาหกรรม

 บริษัทฯพิจารณาการด้อยค่าทุกวันสิ้นรอบระยะเวลารายงาน อัตราการตั้งสำรองของผลขาดทุนด้านเครดิตที่คาดว่าจะเกิดขึ้นคำนวณโดยพิจารณาจากอายุหนี้คงค้างนับจากวันที่ถึงกำหนดชำระ โดยบริษัทฯจัดกลุ่มลูกค้าทั้งหมดเป็นกลุ่มเดียวเนื่องจากรูปแบบของความเสี่ยงด้านเครดิตที่คล้ายคลึงกัน การคำนวณผลขาดทุนจากการด้อยค่าด้านเครดิตที่คาดว่าจะเกิดขึ้นคำนึงถึงผลของความน่าจะเป็นถ่วงน้ำหนัก มูลค่าของเงิน ตามเวลาและข้อมูลที่มีความสมเหตุสมผลและสามารถสนับสนุนได้ที่มีอยู่ ณ วันที่รายงานเกี่ยวกับเหตุการณ์ในอดีต สภาพการณ์ปัจจุบันและการคาดการณ์สภาวะเศรษฐกิจในอนาคต โดยทั่วไป บริษัทฯจะตัดจำหน่ายลูกหนี้การค้าออกจากบัญชีหากลูกหนี้นั้นค้างชำระเกินกว่าหนึ่งปี และบริษัทฯไม่ได้มีการดำเนินการตามกฎหมายกับลูกหนี้รายดังกล่าว

 ***เครื่องมือทางการเงินและเงินฝากธนาคาร***

 ฝ่ายบริหารของบริษัทฯบริหารความเสี่ยงด้านเครดิตที่เกี่ยวข้องกับยอดคงเหลือกับธนาคารและสถาบันการเงินตามนโยบายของบริษัทฯ โดยจะลงทุนกับคู่สัญญาที่ได้รับการอนุมัติแล้วเท่านั้นและอยู่ในวงเงินสินเชื่อที่กำหนดให้กับคู่สัญญาแต่ละราย โดยวงเงินสินเชื่อจะถูกสอบทานโดยคณะกรรมการบริษัทเป็นประจำทุกปีและอาจมีการปรับปรุงในระหว่างปีขึ้นอยู่กับความเห็นชอบของคณะกรรมการบริหารของบริษัทฯ การกำหนดวงเงินดังกล่าวเป็นการช่วยลดความเสี่ยงของการกระจุกตัวและบรรเทาผลขาดทุนทางการเงินที่อาจเกิดขึ้นจากผิดนัดชำระของคู่สัญญา

 บริษัทฯมีความเสี่ยงด้านเครดิตของตราสารหนี้และตราสารอนุพันธ์ไม่สูงมากนักเนื่องจากคู่สัญญาเป็นธนาคารที่มีอันดับความน่าเชื่อถือด้านเครดิตที่อยู่ในระดับสูงซึ่งประเมินโดยสถาบันจัดอันดับความน่าเชื่อถือด้านเครดิตระหว่างประเทศ

 **ความเสี่ยงด้านตลาด**

 บริษัทฯมีความเสี่ยงด้านตลาดหนึ่งประเภท คือ ความเสี่ยงจากอัตราแลกเปลี่ยน บริษัทฯได้เข้าทำตราสารอนุพันธ์เพื่อบริหารความเสี่ยงดังกล่าว ได้แก่ สัญญาซื้อขายเงินตราต่างประเทศล่วงหน้า เพื่อป้องกันความเสี่ยงจากอัตราแลกเปลี่ยนที่เกิดขึ้นจากการส่งออกสินค้า

 ***ความเสี่ยงจากอัตราแลกเปลี่ยน***

 บริษัทฯมีความเสี่ยงจากอัตราแลกเปลี่ยนที่สำคัญอันเกี่ยวเนื่องจากการขายสินค้าเป็นเงินตราต่างประเทศ โดยบริษัทฯบริหารความเสี่ยงส่วนใหญ่โดยการเข้าทำสัญญาซื้อขายเงินตราต่างประเทศล่วงหน้า ซึ่งสัญญาโดยส่วนใหญ่มีอายุไม่เกินหนึ่งปี

 ณ วันที่ 31 ธันวาคม 2563 และ 2562 บริษัทฯมียอดคงเหลือของสินทรัพย์และหนี้สินทางการเงินที่เป็นสกุลเงินตราต่างประเทศ ดังนี้

|  |  |  |  |
| --- | --- | --- | --- |
| สกุลเงิน | สินทรัพย์ทางการเงิน  | หนี้สินทางการเงิน | อัตราแลกเปลี่ยนเฉลี่ย  |
|  | 2563 | 2562 | 2563 | 2562 | 2563 | 2562 |
|  | (ล้าน) | (ล้าน) | (ล้าน) | (ล้าน) | (บาทต่อหน่วยเงินตราต่างประเทศ) |
| เหรียญสหรัฐอเมริกา | 6.0 | 2.5 | 0.9 | 1.0 | 30.0371 | 30.1084 |
| เหรียญออสเตรเลีย | 0.7 | 1.0 | - | - | 22.9118 | 21.0131 |
| เยน | - | - | 16.6 | 13.2 | 0.2907 | 0.2754 |
| ยูโร | - | - | 0.2 | - | 36.8764 | 33.6780 |

 *การวิเคราะห์ผลกระทบของการเปลี่ยนแปลงอัตราแลกเปลี่ยน*

 ตารางต่อไปนี้แสดงให้เห็นถึงผลกระทบต่อกำไรก่อนภาษีของบริษัทฯจากการเปลี่ยนแปลงที่อาจเกิดขึ้นอย่างสมเหตุสมผลของอัตราแลกเปลี่ยนสกุลเงินเหรียญสหรัฐอเมริกา โดยกำหนดให้ตัวแปรอื่นทั้งหมดคงที่ ทั้งนี้ ผลกระทบต่อกำไรก่อนภาษีนี้เกิดจากการเปลี่ยนแปลงของมูลค่ายุติธรรมของสินทรัพย์และหนี้สินที่เป็นตัวเงิน ณ วันที่ 31 ธันวาคม 2563

|  |
| --- |
| (หน่วย: ล้านบาท) |
| สกุลเงิน | ผลกระทบต่อกำไรก่อนภาษี |
|  | เพิ่มขึ้น 1% | ลดลง 1% |
| เหรียญสหรัฐอเมริกา | 1.5 | (1.5) |

ทั้งนี้ บริษัทฯไม่มีความเสี่ยงอย่างเป็นสาระสำคัญจากการเปลี่ยนแปลงของสกุลเงินตราต่างประเทศสกุลเงินอื่น

***ความเสี่ยงจากอัตราดอกเบี้ย***

บริษัทฯมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากธนาคาร สินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน

ณ วันที่ 31 ธันวาคม 2563 และ 2562 สินทรัพย์ทางการเงินและหนี้สินทางการเงินที่สำคัญสามารถจัดตามประเภทอัตราดอกเบี้ย และสำหรับสินทรัพย์และหนี้สินทางการเงินที่มีอัตราดอกเบี้ยคงที่สามารถแยกตามวันที่ครบกำหนด หรือวันที่มีการกำหนดอัตราดอกเบี้ยใหม่ (หากวันที่มีการกำหนดอัตราดอกเบี้ยใหม่ถึงก่อน) ได้ดังนี้

|  |  |
| --- | --- |
|   | (หน่วย: ล้านบาท) |
|  | 2563 |
|  | อัตราดอกเบี้ยคงที่ภายใน 1 ปี | อัตราดอกเบี้ยปรับขึ้นลงตามราคาตลาด | ไม่มีอัตราดอกเบี้ย | รวม | อัตราดอกเบี้ยที่แท้จริง |
|  |  |  |  |  | (ร้อยละต่อปี) |
| **สินทรัพย์ทางการเงิน** |  |  |  |  |  |
| เงินสดและรายการเทียบเท่าเงินสด | - | 142 | - | 142 | 0.05 - 0.125 |
| ลูกหนี้การค้าและลูกหนี้อื่น | - | - | 297 | 297 | - |
| สินทรัพย์ทางการเงินอื่น | 38 | - | - | 38 | 0.375 - 1.25 |
|  | 38 | 142 | 297 | 477 |  |
| **หนี้สินทางการเงิน** |  |  |  |  |  |
| เจ้าหนี้การค้าและเจ้าหนี้อื่น | - | - | 294 | 294 | - |
|  | - | - | 294 | 294 |  |

|  |  |
| --- | --- |
|  | (หน่วย: ล้านบาท) |
|  | 2562 |
|  | อัตราดอกเบี้ยคงที่ภายใน 1 ปี | อัตราดอกเบี้ยปรับขึ้นลงตามราคาตลาด | ไม่มีอัตราดอกเบี้ย | รวม | อัตราดอกเบี้ยที่แท้จริง |
|  |  |  |  |  | (ร้อยละต่อปี) |
| **สินทรัพย์ทางการเงิน** |  |  |  |  |  |
| เงินสดและรายการเทียบเท่าเงินสด | - | 163 | - | 163 | 0.15 - 1.00 |
| เงินลงทุนชั่วคราว | 1 | - | - | 1 | 1.25 |
| ลูกหนี้การค้าและลูกหนี้อื่น | - | - | 225 | 225 | - |
|  | 1 | 163 | 225 | 389 |  |
| **หนี้สินทางการเงิน** |  |  |  |  |  |
| เจ้าหนี้การค้าและเจ้าหนี้อื่น | - | - | 201 | 201 | - |
|  | - | - | 201 | 201 |  |

**ความเสี่ยงด้านสภาพคล่อง**

บริษัทฯมีการติดตามความเสี่ยงจากการขาดสภาพคล่องโดยการใช้การใช้เงินเบิกเกินบัญชีและสัญญาเช่า ทั้งนี้ ณ วันที่ 31 ธันวาคม 2563 บริษัทฯมีหนี้สินประมาณร้อยละ 87 ที่จะครบกำหนดชำระภายในหนึ่งปีเมื่อเทียบกับมูลค่าตามบัญชีทั้งหมดของหนี้สินดังกล่าวที่แสดงอยู่ในงบการเงิน (2562: ร้อยละ 84) บริษัทฯได้ประเมินการกระจุกตัวของความเสี่ยงที่เกี่ยวข้องกับการกู้ยืมเงินเพื่อนำไปชำระหนี้สินเดิมและได้ ข้อสรุปว่าความเสี่ยงดังกล่าวอยู่ในระดับต่ำ บริษัทฯมีความสามารถในการเข้าถึงแหล่งของเงินทุนที่หลากหลายอย่างเพียงพอ

รายละเอียดการครบกำหนดชำระของหนี้สินทางการเงินที่ไม่ใช่ตราสารอนุพันธ์ของบริษัทฯ ณ วันที่ 31 ธันวาคม 2563 ซึ่งพิจารณาจากกระแสเงินสดตามสัญญาที่ยังไม่คิดลดเป็นมูลค่าปัจจุบัน สามารถแสดงได้ดังนี้

|  | (หน่วย: ล้านบาท) |
| --- | --- |
|  | ไม่เกิน 1 ปี | 1 - 5 ปี | รวม |
| **รายการที่ไม่ใช่ตราสารอนุพันธ์** |  |  |  |
| เจ้าหนี้การค้าและเจ้าหนี้อื่น | 294 | - | 294 |
| หนี้สินตามสัญญาเช่า | 2 | 2 | 4 |
| **รวมรายการที่ไม่ใช่ตราสารอนุพันธ์** | 296 | 2 | 298 |

**28.3 มูลค่ายุติธรรมของเครื่องมือทางการเงิน**

เนื่องจากเครื่องมือทางการเงินส่วนใหญ่ของบริษัทฯจัดอยู่ในประเภทระยะสั้น เงินฝากสถาบันการเงิน มีอัตราดอกเบี้ยใกล้เคียงกับอัตราดอกเบี้ยในตลาด บริษัทฯจึงประมาณมูลค่ายุติธรรมของเครื่องมือ ทางการเงินใกล้เคียงกับมูลค่าตามบัญชีที่แสดงในงบแสดงฐานะการเงิน

**29. การบริหารจัดการทุน**

วัตถุประสงค์ในการบริหารจัดการทุนที่สำคัญของบริษัทฯคือการจัดให้มีซึ่งโครงสร้างทุนที่เหมาะสม เพื่อสนับสนุนการดำเนินธุรกิจของบริษัทฯและเสริมสร้างมูลค่าการถือหุ้นให้กับผู้ถือหุ้น โดย ณ วันที่ 31 ธันวาคม 2563 บริษัทฯมีอัตราส่วนหนี้สินต่อทุนเท่ากับ 0.70:1 (2562: 0.48:1)

**30. เหตุการณ์ภายหลังรอบระยะเวลารายงาน**

 เมื่อวันที่ 18 กุมภาพันธ์ 2564 ที่ประชุมคณะกรรมการบริษัทฯได้มีมติให้เสนอจ่ายเงินปันผลให้แก่ผู้ถือหุ้นในอัตราหุ้นละ 0.45 บาท รวมเป็นเงินปันผลทั้งสิ้น 54.7 ล้านบาท โดยบริษัทฯจะนำเสนอต่อที่ประชุมสามัญผู้ถือหุ้นของบริษัทฯประจำปี 2564 เพื่อพิจารณาอนุมัติต่อไป

**31. การอนุมัติงบการเงิน**

 งบการเงินนี้ได้รับอนุมัติให้ออกโดยคณะกรรมการบริษัทฯ เมื่อวันที่ 18 กุมภาพันธ์ 2564